pythainlp/thai-wiki-dataset-v4 huggingface dataset:
วัดชุมพลคีรี

วัดชุมพลคีรี เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลแม่สอด อำเภอแม่สอด จังหวัดตาก มีที่ดินตั้งวัดเนื้อที่ 6 ไร่ 1 งาน 75 ตารางวา พื้นที่ตั้งวัดเป็นที่ราบลุ่มมีลำห้วยแม่สอดอยู่ทางด้าน ทิศเหนือ สภาพแวดล้อมเป็นหมู่บ้านประชาชน
วัดชุมพลคีรีเดิมมีชื่อว่า วัดกลาง คงจะเรียกกันตามเหตุผลที่ว่าวัดนี้อยู่ในที่ชุมชน สร้างขึ้นเมื่อ พ.ศ. 2314 และได้รับพระราชทานวิสุงคามสีมาวันที่ 12 มีนาคม พ.ศ. 2508 เขตวิสุงคามสีมากว้าง 25 เมตร ยาว 40 เมตร ได้ผูกพัทธสีมาเมื่อวันที่ 2 มีนาคม พ.ศ. 2512
จุดเด่นของวัด คือ เจดีย์สีทอง ตามประวัติระบุว่า เจดีย์นี้สร้างขึ้นเมื่อปี พ.ศ. 2314 โดยจำลองแบบมาจากเจดีย์ชเวดากองในพม่า เป็นเจดีย์ก่ออิฐถือปูน สูง 20 เมตร ฐานย่อมุม องค์ระฆังประดับด้วยกระเบื้องและลวดลายสีทองไปจนจรดยอดเจดีย์ซึ่งเป็นยอดฉัตร มีเจดีย์รายขาดเล็กทาสีทอง 20 องค์ ล้อมรอบด้วยกำแพงแก้ว ปูชนียวัตถุ ได้แก่ พระพุทธรูปประธานปางมารวิชัย เป็นพระประธานประดิษฐานภายในอุโบสถ และกลองโบราณอายุกว่า 200 ปีที่เก็บรักษาภายในวิหาร
ราชสกุลสีสุวัตถิ์

ราชสกุลสีสุวัตถิ์ (เขมร: រាជត្រកូលស៊ីសុវត្ថិ อักษรโรมัน: House of Sisowath) แห่งราชวงศ์วรมัน เป็นหนึ่งในสองราชสกุลของกัมพูชาควบคู่ไปกับราชสกุลนโรดม เป็นราชสกุลปกครองตั้งแต่ พ.ศ. 2447 ถึง พ.ศ. 2484 โดยพระบาทสมเด็จพระสีสุวัตถิ์ ซึ่งเป็นพระราชโอรสในสมเด็จพระหริรักษ์รามมหาอิศราธิบดี มีพระมหากษัตริย์ของกัมพูชา 2 พระองค์และนายกรัฐมนตรีกัมพูชา 5 คน
รูปผิดปกติของหลอดเลือดแดงและดำของสมอง

รูปผิดปกติของหลอดเลือดแดงและดำของสมอง  เป็นความผิดปกติชนิดหนึ่งที่หลอดเลือดแดงและหลอดเลือดดำในสมองมีทางเชื่อมต่อกัน เรียกทางเชื่อมต่อผิดปกตินี้ว่ารูปผิดปกติของหลอดเลือดแดงและดำ (AVM)
อาการและอาการแสดง.
อาการที่นำผู้ป่วยมาพบแพทย์ได้บ่อยที่สุดที่เกี่ยวข้องกับ AVM ในสมอง คือ ปวดศีรษะ ชัก เส้นประสาทสมองทำงานผิดปกติ ปวดหลัง ปวดคอ คลื่นไส้ ส่วนหนึ่งเป็นอาการจากการมีเลือดออก และอาการจากการที่เลือดละลายลงไปอยู่ในน้ำไขสันหลัง ผู้ป่วยที่ตรวจพบ AVM ในสมอง ประมาณ 15% ไม่มีอาการใดๆ อาการอื่นๆ ที่อาจพบได้ เช่น ได้ยินเสียงผิดปกติ ชาและอ่อนแรงมากขึ้นเรื่อยๆ และอาการปวดศีรษะรุนแรงเฉียบพลัน
กรณีร้ายแรงที่สุดคือเกิดการแตกหรือฉีกขาดของหลอดเลือดที่เป็น AVM ซึ่งทำให้เกิดเลือดออกในกะโหลกศีรษะได้ ผู้ป่วย AVM กว่าครึ่งได้รับการวินิจฉัยเป็นครั้งแรกว่ามี AVM ก็ตอนที่มีเลือดออกนี้เอง ผู้ป่วยที่มีเลือดออกในสมองเช่นนี้อาจมีอาการหมดสติ ปวดศีรษะรุนแรงเฉียบพลัน คลื่นไส้ อาเจียน ปัสสาวะราด ตาพร่ามัว และอื่นๆ อาจมีการทำงานของสมองบกพร่องขึ้นกับตำแหน่งที่เกิดเลือดออก เช่น ชัก แขนขาอ่อนแรงครึ่งซีก ชาครึ่งซีก พูดไม่ได้ เมื่อเกิดการฉีกขาดของ AVM แล้วจะมีอัตราเสียชีวิตและอัตราทุพพลภาพสูงมาก
การเกิด AVM ในบางตำแหน่งอาจรบกวนการไหลเวียนของน้ำไขสันหลัง จนเกิดการคั่งในบางส่วนของสมอง เกิดเป็นภาวะโพรงสมองคั่งน้ำได้
พยาธิสรีรวิทยา.
รูปผิดปกติของหลอดเลือดแดงและดำ หรือ AVM คือทางเชื่อมระหว่างหลอดเลือดแดงและหลอดเลือดดำ ซึ่งปกติจะไม่มีอยู่ ส่วนใหญ่เกิดตั้งแต่อยู่ในครรภ์ ในสมองปกติเลือดแดงจะไหลจากหัวใจมายังหลอดเลือดแดงที่แตกแขนงย่อยลงไปเรื่อยๆ จนไปถึงหลอดเลือดแดงเล็กและหลอดเลือดฝอย เมื่อไปถึงหลอดเลือดฝอยแล้วสมองจึงจะนำออกซิเจนจากเลือดแดงไปใช้ เหลือเป็นเลือดดำซึ่งมีออกซิเจนต่ำ ถูกส่งไปยังหลอดเลือดดำเล็ก และรวมกันเป็นหลอดเลือดดำขนาดใหญ่ๆ ขึ้นไป จนกลับไปยังหัวใจและปอด
โดยปกติแล้วความดันเลือดในหลอดดำจะมีค่าต่ำกว่าความดันเลือดในหลอดเลือดแดงมาก การไหลของเลือดในหลอดเลือดดำจะไหลผ่านกลไกแบบ passive เมื่อมีทางเชื่อมผิดปกติระหว่างหลอดเลือดแดงและดำทำให้เลือดแดงที่มีความดันเลือดสูงถูกส่งผ่านไปยังหลอดเลือดดำซึ่งมีความดันเลือดต่ำโดยตรง ทำให้หลอดเลือดที่เชื่อมกับ AVM ต้องรับความดันสูง และมีขนาดใหญ่ขึ้นเรื่อยๆ จนกดเบียดเนื้อสมอง หรือแตกได้
พยากรณ์โรค.
ปัจจัยเสี่ยงสำคัญคือการเกิดเลือดออกในกะโหลกศีรษะ ซึ่งประเมินได้ยากเนื่องจากผู้ป่วย AVM จำนวนมากไม่ได้มารับการตรวจ (เนื่องจากไม่มีอาการ) AVM ขนาดเล็กมีโอกาสแตกมากกว่า AVM ขนาดใหญ่ (ต่างจากกรณีหลอดเลือดสมองโป่งพอง ซึ่งถ้ามีขนาดใหญ่จะมีโอกาสแตกมากกว่าขนาดเล็ก) หาก AVM แตก เลือดอาจแทรกเข้าไปอยู่ในเนื้อสมอง (เลือดออกในสมองใหญ่) หรือไปอยู่ในช่องว่างระหว่างเนื้อสมองกับเยื่ออะแร็กนอยด์ (เลือดออกใต้เยื่อหุ้มสมองชั้นกลาง) และอาจเข้าไปอยู่ในโพรงสมอง (เลือดออกในโพรงสมอง) โดยส่วนใหญ่จะพบเป็นเลือดออกในสมองใหญ่ มีการศึกษาที่ติดตามผู้ป่วย AVM ที่เคยมีอาการ (เช่น ชัก หรือ เคยมีเลือดออก) จำนวน 150 คน ไปเป็นเวลา 20 ปี พบว่ามีความเสี่ยงต่อการเกิดเลือดออกในสมองประมาณปีละ 4%
เมื่อมีเลือดออกแล้ว ผู้ป่วยประมาณ 29% จะเสียชีวิต และเพียง 55% จะสามารถใช้ชีวิตได้เองโดยไม่ต้องรับความช่วยเหลือ
วิทยาการระบาด.
ในแต่ละปีจะพบผู้ป่วย AVM รายใหม่ ในอัตราประมาณ 1 ต่อ 100,000 ประชากร ความชุกในผู้ใหญ่อยู่ที่ประมาณ 18 ต่อ 100,000 พบในเพศชายได้บ่อยกว่าในเพศหญิง แต่ในเพศหญิงอาจมีอาการแย่ลงได้เมื่อตั้งครรภ์เนื่องจากร่างกายมีการไหลเวียนของเลือดมากขึ้น
เซี่ย ชื่อกวง

เซี่ย ชื่อกวง  เป็นบิชอปของคริสตจักรโรมันคาทอลิกใต้ดินในประเทศจีน เซี่ยเคยถูกรัฐบาลจีนจับกุมหลายครั้ง ครั้งแรกในปี 1955 หลังปฏิเสธการเข้าร่วมขบวนการคาทอลิกของรัฐ และอีกครั้งในปี 1958 ซึ่งครั้งนี้ถูกคุมขับเป็นเวลา 15 ปี ก่อนจะถูกจับกุมอีกครั้งในปี 1984 ปล่อยในปี 1987 และถูกจับกุมอีกทีในปี 1990 เซี่ยพยายามประกอบและดำเนินพิธีการทางศาสนาตามแบบฉบับวาติกันซึ่งถูกห้ามโดยทางการจีน เนื่องจากคริสตจักรโรมันคาทอลิกของจีนอยู่ภายใต้การควบคุมของรัฐบาลซึ่งตัดขาดจากรัฐวาติกันและสมเด็จพระสันตะปาปา
เซี่ยบวชในวันที่ 3 พฤษภาคม 1949 และขึ้นสู่ตำแหน่งบิชอปในวันที่ 25 มกราคม 1984 เขาเสียชีวิตด้วยโรคลูคีเมียในวันที่ 25 สิงหาคม 2005 ด้วยวัย 88 ปี
ในปี 2021 นักกิจกรรมเปลี่ยนชื่อถนนสายหนึ่งในบูดาเปสต์ให้เป็นชื่อตามเขา ในฐานะสัญลักษณ์ต่อต้านรัฐบาลคอมมิวนิสต์จีนเช่นเดียวกับถนนสายอื่นที่ตั้งชื่อเกี่ยวกับประเด็นต่าง ๆ เช่น การประท้วงที่ฮ่องกง, การสังหารหมู่ที่จัตุรัสเทียนอันเหมิน, ชาวอุยกูร์ และการประท้องในทิเบต เพื่อต่อต้านการสร้างมหาวิทยาลัยของรัฐบาลจีนในประเทศโดยรัฐบาลฮังการี
ตำบลหารแก้ว

หารแก้ว เป็นตำบล 1 ใน 11 ของอำเภอหางดง จังหวัดเชียงใหม่ เป็นที่ตั้งของสำคัญ คือ วัดทุ่งอ้อ สันนิษฐานว่าวัดทุ่งอ้อเป็นศูนย์กลางร่วมสมัยในยุคของเวียงมโน ซึ่งเกิดขึ้นก่อนการสร้างเมืองเชียงใหม่กว่า 13 ปี บ้างสันนิษฐานว่าสมัยโบราณบริเวณแถบนี้ ได้มีการสู้รบกันระหว่างล้านนากับพม่า จึงทำให้บริเวณนี้ถูกพม่ายึดเอาอาณาเขตบริเวณพื้นที่โดยรวม พร้อมกับการสร้างวัดนี้ขึ้นมา วัดจึงผสมผสานศิลปะของพม่า
ที่ตั้งและอาณาเขต.
ตำบลหารแก้วมีอาณาเขตติดต่อกับอำเภอและจังหวัดใกล้เคียงดังนี้
การแบ่งเขตการปกครอง.
การปกครองส่วนภูมิภาค.
ตำบลหารแก้วแบ่งพื้นที่การปกครองออกเป็น 9 หมู่บ้าน ได้แก่
การปกครองส่วนท้องถิ่น.
ท้องที่ตำบลหารแก้ว มีองค์กรปกครองส่วนท้องถิ่น เพียงแห่งเดียว คือ เทศบาลตำบลหารแก้ว ครอบคลุมพื้นที่ตำบลหารแก้วทั้งหมด ซึ่งเป็นสภาตำบลหารแก้วที่จัดตั้งขึ้นในปี พ.ศ. 2516 และยกฐานะขึ้นเป็นองค์การบริหารส่วนตำบลหารแก้วในวันที่ 25 ธันวาคม พ.ศ. 2539
เมื่อองค์การบริหารส่วนตำบลหารแก้ว จังหวัดเชียงใหม่ มีความเจริญก้าวหน้ามากขึ้น องค์การบริหารส่วนตำบลหารแก้วได้ยกฐานะขึ้นเป็น เทศบาลตำบลหารแก้ว ตามประกาศกระทรวงมหาดไทย เมื่อวันที่ 27 ตุลาคม พ.ศ. 2552 และมีผลในวันเดียวกัน
ประชากร.
พื้นที่ตำบลหารแก้วประกอบด้วยหมู่บ้านทั้งสิ้นจำนวน 9 หมู่บ้าน มีจำนวนประชากร 5,851 คน แบ่งเป็นชาย 2,783 คน หญิง 3,068 คน (เดือนธันวาคม 2564) เป็นตำบลที่มีจำนวนประชากรมากเป็นอันดับ 7 จาก 11 ตำบลในอำเภอหางดง
       หมายถึงจำนวนประชากรได้เพิ่มขึ้นเมื่อเทียบกับปีก่อน
       หมายถึงจำนวนประชากรได้คงเดิมเมื่อเทียบกับปีก่อน
       หมายถึงจำนวนประชากรได้ลดลงเมื่อเทียบกับปีก่อน
ซุ้มโขง

ซุ้มโขง ซุ้มประตูโขง หรือ ประตูโขง คือ ประตูทางเข้าวัดที่พบในศิลปะล้านนา รวมถึงศิลปะล้านช้างซึ่งได้รับอิทธิพลศิลปะล้านนา ที่ถือคติทางพุทธศาสนาเปรียบเสมือนดั่งป่าหิมพานต์ ทางผ่านระหว่างชมพูทวีปสู่เขาพระสุเมรุอันเป็นศูนย์กลางของจักรวาล
ลักษณะ.
ซุ้มประตูโขงที่พบในล้านนา ส่วนใหญ่สร้างเป็นประตูวงโค้งต่อยอดขึ้นไป 5 ชั้น ประดับด้วยลวดลายพรรณพฤกษา รวมถึงรูปสัตว์ต่าง ๆ เช่น นาค มกร หงส์ กินรี มอม และตัวลวง เป็นต้น ส่วนยอดที่ซ้อนลดหลั่นกันเป็นชั้นได้จำลองซุ้มวิมานของเทพยดาในระดับภพภูมิต่าง ๆ ทำหน้าที่เป็นตัวกั้นระหว่างความไม่สงบภายนอกกับความสงบภายใน เป็นขอบเขตที่ทำให้ผู้ที่เข้าไปภายในต้องปรับเปลี่ยนพฤติกรรมของตนให้มีความสำรวม องค์ประกอบของซุ้มโขงประกอบด้วยฐานสี่เหลี่ยมรับฐานปัทมยกเก็จ ตัวเรือนธาตุรูปสี่เหลี่ยมยกเก็จตามส่วนฐาน มีช่องเจาะทะลุเป็นทางเข้าสู่ภายในทั้งที่ฐานและตัวเรือนธาตุ ซุ้มทางเข้าเป็นซุ้มวงโค้ง ส่วนยอดเป็นหลังคาลาดและชั้นลดที่เลียนแบบจากเรือนธาตุด้านล่าง ยอดบนสุดมักเป็นรูปดอกบัวตูม
ที่มา.
ซุ้มโขงน่าจะพัฒนาการมาจากสถาปัตยกรรมขอมโบราณ ที่มีประตูทางเข้าเขตบริเวณปราสาทหรือศาสนสถานใหญ่ เรียกว่า โคปุระ หรือในอินเดียโบราณเรียกประตูนี้ว่า โตรณะ บ้างก็คาดว่าน่าจะมีที่มาจากรูปแบบของซุ้มพระพิมพ์แบบหริภุญชัย บ้างก็ว่ามีที่มาจากรูปแบบซุ้มประตูที่ซ้อนกันเป็นชั้นซึ่งพบสลักบนใบเสมาสมัยทวารวดีจากเมืองฟ้าแดดสงยาง จังหวัดกาฬสินธุ์ และแนวคิดซุ้มโขงที่ล้อมรอบองค์เจดีย์แบบเจดีย์วัดสวนดอก เป็นลักษณะแผนผังที่เป็นที่นิยมของศิลปะพม่าที่พุกาม สำหรับหลักฐานทางเอกสาร มีการกล่าวถึงซุ้มโขงมาแล้วตั้งแต่สมัยพญากือนา ซุ้มโขงของล้านนาที่เก่าที่สุดที่พบในขณะนี้ไม่น่าจะมีอายุเก่าไปกว่า พุทธศตวรรษที่ 21
ประเภท.
"ซุ้มประตูโขงหน้าวัด" เป็นประติมากรรมแบบลอยตัวก่ออิฐถือปูนที่สร้างขึ้นเพื่อเป็นทางเข้าออกวัด และเป็นตัวแบ่งเขตแดนที่สําคัญของการก้าวข้ามจากแดนโลกภูมิผ่านเข้าสู่แดนพุทธภูมิ สันนิษฐานว่าในอดีตวัดที่สามารถสร้างซุ้มประตูโขงได้ต้องเป็นวัดที่มีความสำคัญหรือวัดที่มีครูบาแก่กล้าวิชา เนื่องจากผู้คนให้ความเคารพบูชาและลูกศิษย์มีความศรัทธาในครูบาอาจารย์ซึ่งจะสร้างตามผังที่เน้นเรื่องจักรวาล คติโดยใช้ซุ้มประตูโขงเป็นประตูทางเข้าของจักรวาล
"ซุ้มประตูโขงเข้าพระธาตุ" มีลักษณะคล้ายกับซุ้มประตูโขงหน้าวัดเกือบทุกประการ แต่มีขนาดเล็กกว่า ประดับตกแต่งน้อยกว่า และตำแหน่งที่ตั้งอยู่ข้างพระธาตุ โดยจะปรากฏเฉพาะวัดที่มีพระธาตุองค์สำคัญ และอีกประการหนึ่ง คือ อาจมีไว้สำหรับให้เจ้านายเสด็จผ่านเข้าไปในลานประทักษิณชั้นในเพื่อประกอบพิธีสำคัญ ๆ ทางพุทธศาสนา
"ซุ้มประตูโขงทางเข้าวิหาร" มีลักษณะเป็นโขงแบบติดกับผนัง เป็นประติมากรรมนูนสูงหน้าประตูทางเข้าวิหาร 
"โขงพระเจ้า" หรือ "กู่พระเจ้า" มีลักษณะเป็นมณฑปปราสาทใช้สำหรับประดิษฐานพระประธานสำคัญภายในวิหาร
อัลอัคฟะชุลอักบัร

อะบูลค็อฏฏอบ อับดุลฮะมีด อิบน์ อับดุลมะญีด (เสียชีวิต ฮ.ศ. 177 / ค.ศ. 793) รู้จักกันทั่วไปในชื่อ อัลอัคฟะชุลอักบัร  เป็นนักไวยากรณ์ชาวอาหรับ อาศัยอยู่ที่บัสรา และมีส่วนเกี่ยวข้องกับระเบียบไวยากรณ์ภาษาอาหรับของนักภาษาศาสตร์ และเป็นสมาชิกเผ่าก็อยส์
ลูกศิษย์คนสำคัญของเขา ได้แก่ ซีบะวัยฮ์, ยูนุส อิบน์ ฮะบีบ, อะบูอุบัยดะฮ์, อะบูซัยด์ อัลอันศอรี และอัลอัศมะอี อัลอัคฟัชปรับปรุง "กิตาบ" ซึ่งเป็นหนังสือเล่มแรกของซีบะวัยฮ์ที่เขียนถึงไวยากรณ์ภาษาอาหรับ และเป็นผู้เวียนส่งเอกสารตัวเขียนชุดแรกของหนังสือนี้หลังจากที่นักเรียนของเขาเสียชีวิตก่อนวัยอันควร อัลอัคฟัชเป็นหนึ่งในนักภาษาศาสตร์กลุ่มแรกที่มีส่วนสำคัญในการวิจารณ์และวิเคราะห์กวีนิพนธ์ภาษาอาหรับ ยิ่งไปกว่านั้น เขายังมีส่วนร่วมในนิรุกติศาสตร์และศัพทานุกรมศาสตร์อาหรับ โดยบันทึกศัพท์และสำนวนของเผ่าเบดูอินซึ่งไม่เคยได้รับการบันทึกมาก่อน
นันทพร วีรกุลสุนทร

นันทพร วีรกุลสุนทร (เกิด 20 สิงหาคม พ.ศ. 2505) อดีตสมาชิกสภาผู้แทนราษฎรกรุงเทพมหานคร 2 สมัย สังกัดพรรคประชาธิปัตย์ อดีตประธานสภาเขตจอมทอง ปัจจุบันสังกัดพรรคเพื่อไทย
ประวัติ.
นันทพร วีรกุลสุนทร เกิดเมื่อวันที่ 20 สิงหาคม พ.ศ. 2505 สำเร็จการศึกษา รัฐประศาสนศาสตรบัณฑิต จาก มหาวิทยาลัยสุโขทัยธรรมาธิราช สมรสกับ นายสุทธิชัย วีรกุลสุนทร อดีตประธานสภากรุงเทพมหานคร อดีตสมาชิกสภากรุงเทพมหานคร
งานการเมือง.
นันทพร เข้าสู่งานการเมืองด้วยการเป็นผู้ช่วยสมาชิกสภากรุงเทพของนายสุทธิชัย ผู้เป็นสามี และได้รับเลือกตั้งเป็นสมาชิกสภาเขตจอมทอง (ส.ข.) สังกัดพรรคไทยรักไทย ในปี พ.ศ. 2545 รวมไปถึงเคยดำรงตำแหน่งประธานสภาเขตจอมทอง ก่อนที่จะได้รับเลือกตั้งเป็นสมาชิกสภาผู้แทนราษฎรครั้งแรก ใน พ.ศ. 2550 สังกัดพรรคประชาธิปัตย์ และได้รับเลือกติดต่อกันจนถึง พ.ศ. 2554 รวม 2 สมัย
นันทพร ลงสมัครรับเลือกตั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคประชาธิปัตย์แต่ไม่ได้รับการเลือกตั้ง
สมาชิกสภาผู้แทนราษฎร.
นันทพร วีรกุลสุนทร ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ
ท่าอากาศยานต้าหลี่

ท่าอากาศยานต้าหลี่ หรือ ท่าอากาศยานต้าหลี่ฮวงเฉ่าป้า  (IATA: DLU, ICAO: ZPDL) เป็นท่าอากาศยานในต้าหลี่ มณฑลยูนนาน ประเทศจีน โดยอยู่ชานเมืองเมืองเซี่ยกวานของนครระดับอำเภอต้าหลี่
ย้อนเวลา รีเมคชีวิต

ย้อนเวลา รีเมคชีวิต (; โรมาจิ: "Bokutachi no Rimeiku") เป็นซีรีส์ไลต์โนเวลญี่ปุ่น เขียนโดยนาจิ คิโอะ และวาดภาพประกอบโดยเอเร็ตโตะ ตีพิมพ์โดยสำนักพิมพ์เมเดียแฟกทอรี ตั้งแต่เดือนมีนาคม พ.ศ. 2560 โดยเป็นหนังสือในเครือ MF Bunko J ปัจจุบันวางจำหน่ายถึงถึงเล่มที่ 9 และไลต์โนเวลภาคแยกถึงเล่มที่ 3 ได้รับการดัดแปลงเป็นมังงะ วาดภาพโดยบงจิน ฮิราเมกิ เผยแพร่ผ่านบริการมังงะ "ซุยโยบิ โนะ ซิเรียส" ของสำนักพิมพ์โคดันชะทาง Niconico ได้รับการรวบรวมตีพิมพ์เป็นหนังสือการ์ตูนรวมเล่ม ("ทังโกบง") ถึงเล่มที่ 5 ได้รับการดัดแปลงเป็นซีรีส์อนิเมะโทรทัศน์โดยสตูดิโอฟีล ออกอากาศตั้งแต่เดือนกรกฎาคมถึงกันยายน พ.ศ. 2564
ให้เสียงโดย: มาซาฮิโระ อิโต
ให้เสียงโดย: อาโออิ โคงะ
ให้เสียงโดย: ไอมิ
ให้เสียงโดย: นาโอะ โทยามะ
ให้เสียงโดย: ฮารูกิ อิชิยะ
ให้เสียงโดย: มิยูกิ ซาวาชิโระ
ให้เสียงโดย: ฮิเดโนริ ทากาฮาชิ
ให้เสียงโดย: อัตสึชิ ทามารุ
ให้เสียงโดย: ซาเอะ โอตสึกะ
ให้เสียงโดย: ฟูกูชิ โอจิไอ
ให้เสียงโดย: โยชิโอะ นากาจิมะ
ให้เสียงโดย: ฮาซึกิ ทันดะ
เจ้าหญิงซิลเวีย ดัชเชสแห่งออสตา

เจ้าหญิงซิลเวีย ดัชเชสแห่งออสตา  ประสูติเมื่อวันที่ 31 ธันวาคม 2496 เป็นธิดาใน วินด์เซนโล เปลโม เดอ ซิลิเบโต มาร์ควิสที่ 6 แห่งเรโกวิเนีย และ โรซานา เบนลาโด อี เฟร์ฟาริส พระบิดาของพระองค์สืบเชื้อสายมาจากขุนนางเก่าแก่ของประเทศอิตาลี ซึ่งก่อนจะเข้ามาเป็นสมาชิกพระราชวงศ์อิตาลี พระองค์ทรงมีพระนามเดิมว่า ดอนนา ซิลเวีย เปลโม เดอ ซิลิเบโต และเป็นพระชายาพระองค์ที่ 2 ใน เจ้าชายอะเมเดโอ ดยุกที่ 5 แห่งออสตา พระมารดาเลี้ยงใน เจ้าชายไอโมน ดยุกแห่งอาพูเลีย 
เสกสมรส.
ดอนนา ซิลเวีย เปลโม เดอ ซิลิเบโต ได้เข้าพิธีเสกสมรสกับ เจ้าชายอะเมเดโอ ดยุกที่ 5 แห่งโอสตา พระประมุขแห่งราชสกุลซาวอย เมื่อวันที่ 30 มีนาคม 2530 ดอนนาซิลเวีย เปลโม เดอ ซิลิเบโต รับพระราชทานพระอิสริยยศ เจ้าหญิงซิลเวีย ดัชเชสแห่งออสตา พระชายา พร้อมฐานันดร รอยัลไฮเนส โดยไม่มีพระบุตร ภายหลังวันที่ 1 มิถุนายน 2564 เจ้าชายอะเมเดโอ ดยุกที่ 5 แห่งออสตา สิ้นพระชนม์ลง ทำให้ เจ้าชายไอโมน ดยุกแห่งอาพูเลีย พระโอรสของพระสวามี สืบทอดตำแหน่ง ดยุกที่ 6 แห่งออสตา พระองค์จึงดำรงพระอิสริยยศ ดัชเชสหม้ายแห่งออสตา
พระกรณียากิจ.
ในฐานะ ดัขเชสแห่งออสตา พระชายา พระองค์ทรงมีพระกรณียากิจมากมาย อาทิ โครงการสนับสนุนสตรี และโครงการต่างประเทศใน เคนยา และ ประเทศในทวีปแอฟริกา ส่วนมากก็เป้นโครงการเกี่ยวกับสตรีเช่นกัน และยังทรงอุปถัมภ์โครงการเด็กของประเทศซาอุดีอาระเบีย ร่วมด้วยกับ เจ้าหญิงฟัตมาแห่งซาอุดิอาระเบีย
วัดพญาวัด

วัดพญาวัด เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลดู่ใต้ อำเภอเมืองน่าน จังหวัดน่าน
วัดพญาวัด ไม่มีประวัติการสร้างที่แน่ชัด แต่จากการเปรียบเทียบศิลปกรรมเจดีย์วัดพญาวัดและการขุดค้นทางโบราณคดีบริเวณวัดพญา เจดีย์วัดพญาวัดน่าจะสร้างขึ้นในราวพุทธศตวรรษที่ 21 อีกข้อสันนิษฐาน คือ พื้นที่ของวัดอยู่ภายในเขต "เวียงวัดพญาวัด" เป็นเวียงโบราณริมแม่น้ำน่านที่คงสร้างขึ้นก่อนการสร้างเมืองน่าน (พ.ศ. 1911) โดยย้ายเมืองมาจากบริเวณภูเวียงแช่แห้ง (บริเวณวัดพระธาตุแช่แห้งในปัจจุบัน) มาสร้างเมืองใหม่ ณ ริมฝั้งแม่น้ำน่านทางทิศตะวันตก จึงคาดว่า วัดพญาวัดคงสร้างพร้อมกันกับเวียงพญาวัด ยังปรากฏในเอกสารประวัติศาสตร์บางฉบับ เช่น พงศาวดารล้านนาและพงศาวดารเมืองน่าน เป็นต้น
พระธาตุวัดพญาวัดซึ่งมีรูปแบบเป็นเจดีย์ที่พบเฉพาะศิลปะล้านนาระยะแรก สันนิษฐานว่าจำลองแบบมาจากเจดีย์วัดกู่กุด เป็นเจดีย์ทรงซุ้มสี่เหลี่ยมซ้อนกัน 5 ชั้น แต่ละชั้นประดิษฐานพระพุทธรูปยืนที่ได้รับอิทธิพลจากศิลปะสุโขทัย ต่อมาได้รับการบูรณะอีกครั้งในสมัยพระเจ้าติโลกราช โดยได้สร้างยอดซุ้มก่ออิฐวงโค้งขึ้นอันเป็นศิลปะแบบเชียงใหม่ อุโบสถประดิษฐาน "พระเจ้าฝนแสนห่า" หรือ "พระเจ้าสายฝน" ที่ชาวเมืองน่านอัญเชิญมาในคราวที่ต้องการทำพิธีแห่ขอฝน รวมทั้งธรรมาสน์แกะสลักฝีมือช่างสกุลน่านที่มีความเก่าแก่ที่สุดที่เคยค้นพบ โดยสันนิษฐานว่าสร้างในสมัยเจ้าอัตถวรปัญโญในช่วงครึ่งแรกของพุทธศตวรรษที่ 24 และมีโขงพระเจ้า ซึ่งอยู่ภายในวิหาร
ฟังก์ชันการรอดชีวิต

ฟังก์ชันการรอดชีวิต  หรือ ฟังก์ชันผู้รอดชีวิต  หรือ ฟังก์ชันความวางใจ (นิยมใช้ในทางวิศวกรรมศาสตร์มากกว่า) เป็นฟังก์ชันที่ให้ค่าความน่าจะเป็นว่าผู้ป่วย, อุปกรณ์ หรือวัตถุที่สนใจจะรอดชีวิตได้นานเกินเวลาที่กำหนดไว้เท่าใด
นิยาม.
หากกำหนดให้ "T" เป็นตัวแปรใด ๆ ที่ต่อเนื่องกับฟังก์ชันการแจกแจงสะสม "F"("t") ในช่วง [0,∞) ค่าของฟังก์ชันการรอดชีวิตคือ:
<math>S(t) = P(\{T > t\}) = \int_t^{\infty} f(u)\,du = 1-F(t).</math>
ซง คัง

ซง คัง (เกิด 23 เมษายน ค.ศ. 1994) เป็นนักเเสดงชาวเกาหลีใต้ บทบาทนำที่โดดเด่นของเขาในละครโทรทัศน์ ได้แก่ "เลิฟอะลาร์ม" (2019–21), "สวีทโฮม" (2020), "ดั่งผีเสื้อร่ายระบำ" (2021), "" (2021), "พยากรณ์วันนี้ มีรักบางแห่ง" (2022) และ "ปีศาจของฉัน" (2023–24)
ตัวประมาณค่าแคพแพลน–ไมเยอร์

ตัวประมาณค่าแคพแพลน-ไมเยอร์  หรือ ตัวประมาณค่าจำกัดผลลัพธ์  เป็นสถิติแบบนอน-พาราเมทริกใบ้พื่อประมาณฟังก์ชันการรอดชีวิตจากข้อมูลขณะชีวิต ในการวิจัยทางการแพทย์มักใช้เพื่อวัดสัดส่วนของผู้ป่วยที่จะมีชีวิตอยู่เป็นเวลาช่วงหนึ่งหลังได้รับการรักษา ในสาขาอื่น ๆ อาจยกมาใช้ระยะเวลาของผู้คนที่ว่างงานหลังสูญเสียงาน, ค่าเวลาต่อการล้มเหลว (time-to-failure) ของชิ้นส่วนเครื่องกล หรือระยะเวลาที่ผลไม้จะคงอยู่บนต้นพืชก่อนถูกเด็ดออกโดยสัตว์กินผลไม้ ชื่อของตัวประมาณนี้ตั้งชื่อตาม เอ็ดเวิร์ด แอล แคพแพลน และ พอล ไมเยอร์ ผู้ส่งงานเขียนคล้ายกันให้กับ "วารสารสมาคมสถิติอเมริกัน" เพื่อตีพิมพ์ บรรณาธิการของวารสาร จอห์น ทิวคี ให้สัญญาว่าจะรวมงานของทั้งคู่เข้าด้วยกันเป็นชิ้นเดียว ในปัจจุบันงานชิ้นนี้ถูกอ้างถึงมากกว่า 59,000 ครั้งนับตั้งแต่ตีพิมพ์ในปี 1958
ตัวประมาณของฟังก์ชันการมีชีวิตรอด <math>S(t)</math> (ความน่าจะเป็นที่ชีวิตจะยืนยาวกว่า <math>t</math>) กำหนดโดย:
 <math> \widehat S(t) = \prod\limits_{i:\ t_i\le t} \left(1 - \frac{d_i}{n_i}\right),</math>
โดย <math>t_i</math> เป็นเวลาที่อย่างน่อยหนึ่งเหตุการณ์เกิดขึ้น, "d""i" เป็น "จำนวนเหตุการณ์" (number of events, เช่น แรเสียชีวิต) ที่เกิดขึ้นที่เวลา <math>t_i</math> และ <math> n_i</math> เป็น "จำนวนปัจเจกที่รอดชีวิต" (individuals known to have survived, คือไม่เกิดเหตุการณ์ หรือถูกนำออกจากการคำนวณ) จนถึงเวลา <math>t_i</math>
โบคาชิกา (เท็กซัส)

โบคาชิกา  เป็นพื้นที่ทางตะวันออกของคาบสมุทรซับเดลต้าของคาเมรอนเคาน์ตี ทางตอนใต้สุดของรัฐเท็กซัสของสหรัฐตามแนวชายฝั่งอ่าวโคสต์ มีพรมแดนทางทิศเหนือติดกับ Brownsville Ship Channel ทางทิศใต้ติดกับแม่น้ำรีโอแกรนด์และเม็กซิโก และทางทิศตะวันออกติดอ่าวเม็กซิโก พื้นที่นี้ขยายออกไปประมาณ 25 ไมล์ (40 กม.) ทางตะวันออกของเมืองบราวน์สวิลล์ คาบสมุทรให้บริการโดย ทางหลวงรัฐเท็กซัสหมายเลข 4 หรือที่รู้จักในชื่อ ทางหลวงโบคาชิกา หรือโบคาชิกาบูเลอร์วาร์ด ภายในเขตเมืองบราวน์สวิลล์ ซึ่งไหลไปทางทิศตะวันออก-ตะวันตก สิ้นสุดที่อ่าวและหาดโบคาชิกา
โบกาชิกา แปลว่า "ปากเล็ก" ในภาษาสเปน เนื่องจากแม่น้ำริโอแกรนด์ไหลผ่านเพียงเล็กน้อย และในฤดูแล้งปากแม่น้ำอาจหายไปโดยสิ้นเชิง
การสงบของโรค

การทุเลา หรือ การสงบ  เป็นการลดลงหรือหายไปของอาการของโรค ศัพท์นี้อาจสามารถใช้เพื่อกล่าวถึงระยะที่กำลังทุเลาลง การทุเลาอาจแบ่งออกเป็น การทุเลาบางส่วน (partial remission) หรือ การทุเลาสมบูรณ์ (complete remission) โรคและการทดลองทางคลินิกแต่ละชนิดล้วนมีคำนิยามของการทุเลาบางส่วนที่แตกต่างกันไป
การทุเลาสมบูรณ์ หรือ การสงบทั้งหมด (full remission) เป็นการหายไปทั้งหมดของอาการของโรค อาจเรียกได้ว่าผู้ป่วยนั้นรักษาหายหรือหายจากอาการ โดยไม่คำนึงถึงการกลับมาแสดงใหม่ของอาการ ในการรักษาโรคมะเร็ง แพทย์จึงมักหลีกเลี่ยงคำว่า "รักษาหาย" (cured) แต่ใช้คำว่า "ไม่ปรากฏรอยโรค" (no evidence of disease; NED) เพื่อใช้เรียกการทุเลาสมบูรณ์ของมะเร็งซึ่งไม่ได้หมายความว่ามะเร็งจะไม่กลับมาอีก
ฌูเวา ปัลยีญา

ฌูเวา มารีอา โลบู อัลวึช ปัลยารึช กอชตา ปัลยีญา กงซัลวึช (เกิดวันที่ 9 กรกฎาคม ค.ศ. 1995) เป็นนักฟุตบอลอาชีพชาวโปรตุเกส ซึ่งปัจจุบันเล่นให้กับไบเอิร์นมิวนิก ในบุนเดสลีกา และทีมชาติโปรตุเกส
สโมสรฟุตบอลแมนเชสเตอร์ซิตีในฤดูกาล 2021–22

ฤดูกาล 2021–22 เป็นฤดูกาลที่ 131 ของ สโมสรฟุตบอลแมนเชสเตอร์ซิตี และเป็นฤดูกาลที่ 20 ในลีกสูงสุดของฟุตบอลอังกฤษ. เช่นเดียวกับ พรีเมียร์ลีก สโมสรจะได้เข้าร่วมใน เอฟเอคัพ, อีเอฟแอลคัพ และ ยูฟ่าแชมเปียนส์ลีก.
ปรี-ซีซันและกระชับมิตร.
เมื่อวันที่ 14 กรกฎาคม, ซิตีได้ประกาศว่าพวกเขาจะเป็นเจ้าภาพพบกับ เพรสตันนอร์ทเอนด์ ที่ สนามกีฬาอะคาเดมี ในวันที่ 27 กรกฎาคม, และจะออกเดินทางสู่ ประเทศฝรั่งเศส ออกไปเยือนเพื่อนร่วม ซีเอฟจี สโมสร ทรัวส์ ในวันที่ 31 กรกฎาคม. เกมทรัวส์ต่อมาได้ถูกเลื่อนออกไปอย่างไม่มีกำหนดภายหลังจาก ข้อจำกัดของ โควิด-19 ในฝรั่งเศส และ อังกฤษ หมายความว่าทีมจะต้องกักตัว ดังนั้นจึงพลาดเกมเอฟเอคอมมิวนิตีชีลด์พบกับ เลสเตอร์ซิตี. มันถูกแทนที่ด้วยเกมที่พบกับบาร์นสลีย์ในวันที่ 31 กรกฎาคม พ.ศ. 2564. มีการประกาศเมื่อวันที่ 31 กรกฎาคมว่าเกมอุ่นเครื่องอุ่นเครื่องนัดสุดท้ายของซิตี พบกับ แบล็กพูล.
      ชนะ
      เสมอ
      แพ้
      เลื่อน
      โปรแกรมนัดด่อไป
การแข่งขัน.
คอมมิวนิตีชีลด์.
ตามประเพณี, เกมนี้จะลงเล่นระหว่างผู้ชนะเลิศ เอฟเอคัพ ของฤดูกาลที่ผ่านมาและแชมเปียนส์ พรีเมียร์ลีก. นี่จะเป็นเอฟเอคอมมิวนิตีชีลด์ครั้งแรกของแมนเชสเตอร์ซิตีนับตั้งแต่ปี 2019 เมื่อพวกเขาเอาชนะ ลิเวอร์พูล 5–4 ด้วย ลูกโทษ หลังเสมอ 1–1
พรีเมียร์ลีก.
แมตช์.
โปรแกรมการแข่งขันลีกได้ประกาศไว้เมื่อวันที่ 16 มิถุนายน ค.ศ. 2021.
เอฟเอคัพ.
ในฐานะสโมสรจากพรีเมียร์ลีก, ซิตีเข้าสู่ทัวร์นาเมนต์ในรอบสาม. การจับสลากรอบสามได้จัดขึ้นในวันที่ 6 ธันวาคม ค.ศ. 2021 ถ่ายทอดสดทาง ITV4, ก่อนคู่รอบสองระหว่าง บอร์แฮมวุด และ เซนต์. แอลแบนส์ ซิตี, โดยอดีตนักเตะทีมชาติอังกฤษ เดวิด ซีแมน และ เฟย์ ไวต์. ซิตีถูกจับสลากออกไปเยือนทีมจาก ลีกทู สวินดันทาวน์.
อีเอฟแอลคัพ.
การจับสลากสำหรับรอบสามได้จัดขึ้นในวันที่ 25 สิงหาคม ค.ศ. 2021 ถ่ายทอดสดทาง สกาย สปอร์ตส์ หลังจากได้บทสรุปของคู่รอบสองระหว่าง เวสต์บรอมมิชอัลเบียน พบ อาร์เซนอล โดย เควิน ฟิลลิปส์ และ เควิน แคมป์เบลล์. ซิตีถูกจับสลากเล่นในบ้านพบกับทีมจาก ลีกวัน วิคัมบ์วอนเดอเรอส์.
ยูฟ่าแชมเปียนส์ลีก.
รอบแพ้คัดออก.
รอบ 16 ทีมสุดท้าย.
การจับสลากสำหรับรอบ 16 ทีมสุดท้ายได้จัดขึ้นเมื่อวันที่ 13 ธันวาคม ค.ศ. 2021 ที่สำนักงานใหญ่ของยูฟ่าใน นียง. ข้อผิดพลาดในการบริหารนำไปสู่การประกาศการจับฉลากครั้งแรกเป็น โมฆะ หลังจากเกิดข้อผิดพลาดขึ้นหลายครั้ง, รวมทั้งบางส่วน การจัดทีมวาง ทีมที่ได้รับอนุญาตให้เข้าสู่การจับฉลากกับรองชนะเลิศจากกลุ่มในคุณสมบัติของตนเอง. ครั้งแรกซิตีถูกจับสลากมาพบกับ บิยาร์เรอัล. ต่อมาการจับสลากถูกจับขึ้นมาใหม่ในอีกสามชั่วโมงถัดมาและซิตีถูกจับสลากไปพบกับ สปอร์ติงลิสบอน, ที่พวกเขาพบกันครั้งล่าสุดและพ่ายแพ้ในกฏประตูทีมเยือนใน 16 ทีมสุดท้าย ของ ยูฟ่ายูโรปาลีก ฤดูกาล 2011–12.
รอบก่อนรองชนะเลิศ.
การจับสลากสำหรับรอบก่อนรองชนะเลิศได้จัดขึ้นในวันที่ 18 มีนาคม ค.ศ. 2022. ซิตีถูกจับสลากไปพบกับ อัตเลติโกเดมาดริด ที่พวกเขาไม่เคยเล่นในการแข่งขันมาก่อน.
รอบรองชนะเลิศ.
การจับสลากสำหรับรอบรองชนะเลิศได้จัดขึ้นเมื่อวันที่ 18 มีนาคม ค.ศ. 2022, หลังการจับสลากรอบก่อนรองชนะเลิศ.
 "ณ วันที่ 22 พฤษภาคม ค.ศ. 2022"
นูนู เม็งดึช

นูนู อาลึชังดรึ ตาวารึช เม็งดึช (เกิด 19 มิถุนายน ค.ศ. 2002) เป็นนักฟุตบอลอาชีพชาวโปรตุเกส ปัจจุบันลงเล่นในตำแหน่งแบ็กซ้ายให้แก่ปารีแซ็ง-แฌร์แม็ง สโมสรในลีกเอิง และทีมชาติโปรตุเกส
เขาเริ่มต้นอาชีพกับทีมเยาวชนของสปอร์ติงลิสบอน กระทั่งได้ลงเล่นกับทีมชุดใหญ่ตั้งแต่ ค.ศ. 2020 ในปีถัดมา เขาช่วยให้ทีมชนะเลิศปรีไมราลีกาและตาซาดาลีกา และเป็นส่วนหนึ่งในทีมยอดเยี่ยมประจำปีของปรีไมราลีกา ในเดือนสิงหาคม ค.ศ. 2021 เขาถูกยืมตัวไปปารีแซ็ง-แฌร์แม็ง และช่วยให้ทีมชนะเลิศลีกเอิงแล้วจึงได้เซ็นสัญญาถาวรเป็นเวลาห้าปี ด้วยค่าตัว 38 ล้านยูโร
เม็งดึชลงเล่นในระดับเยาวชนทีมชาติโปรตุเกสในระดับอายุต่าง ๆ ก่อนจะเริ่มต้นลงเล่นกับทีมชุดใหญ่ในเดือนมีนาคม ค.ศ. 2021 และเป็นส่วนหนึ่งของทีมในการแข่งขันฟุตบอลชิงแชมป์แห่งชาติยุโรปในเดือนมิถุนายน ปีเดียวกัน
เปดรู กงซัลวึช

เปดรู อังตอนียู ปึไรรา กงซัลวึช (เกิดวันที่ 28 มิถุนายน ค.ศ. 1998) ซึ่งยังเป็นที่รู้จักกันในชื่อ ปอตึ  เป็นนักฟุตบอลอาชีพชาวโปรตุเกสซึ่งปัจจุบันเล่นให้กับทีมชาติโปรตุเกสและสโมสรสปอร์ติงลิสบอนในตำแหน่งกองกลางตัวรุก
เจ้าหญิงอเล็คซันดรีเนอแห่งปรัสเซีย (ค.ศ. 1915–1980)

เจ้าหญิงอเล็คซันดรีเนอแห่งปรัสเซีย (ค.ศ. 1915–1980)  ประสูติเมื่อวันที่ 7 เมษายน 2458 เป็นพระธิดาพระองค์ที่ 6 และพระองค์แรกใน เจ้าชายวิลเฮ็ล์ม มกุฎราชกุมาร และ ดัชเชสเซซิลีแห่งเม็คเล็นบูร์ก-ชเวรีน ทรงเป็นพระราชนัดดาใน จักรพรรดิวิลเฮ็ล์มที่ 2 แห่งเยอรมนี และพระราชปนัดดาใน เจ้าหญิงวิกตอเรีย พระราชกุมารี ทรงสืบเชื้อสายมาจาก สมเด็จพระราชินีนาถวิกตอเรีย ด้านชีวิตส่วนพระองค์มิได้เสกสมรส บั้นปลายพระชนม์ชีพ พระองค์ประทับใน บาวาเรีย โดยมีครอบครัวของ เจ้าชายลุยส์ แฟร์ดีนันด์ แห่งปรัสเซีย (1944–1977) มาเยี่ยมเยือนเป็นบางโอกาส พระองค์สิ้นพระชนม์ลงเมื่อวันที่ 2 ตุลาคม 2523 สิริพระชันษา 65 ปี
ชาริ ฟอบส์

ศาสตราจารย์ ชาริ แอล. ฟอบส์ (15 ตุลาคม ค.ศ. 1977 –) เป็นนักนิติวิทยาศาสตร์และนักวิจัยชาวออสเตรเลียและแคนาดา เธอเป็นผู้เชี่ยวชาญทางมรณวิทยาเกี่ยวกับการสลายตัวของร่างกายมนุษย์ เธอได้สร้างฟาร์มศพในประเทศออสเตรเลีย และขณะนี้ (ค.ศ. 2020) กำลังก่อตั้งสถานที่ที่คล้ายกันในประเทศแคนาดา
ชีวิต.
ฟอบส์เกิดใน ค.ศ. 1977 ที่บรีวอร์รีนา ครอบครัวของเธอเป็นชาวไร่ที่มีสัตว์ตายเป็นประจำ เธอสำเร็จการศึกษาที่ไฮสกูลหญิงฮอร์นสบีในซิดนีย์ ปริญญาแรกของเธออยู่ในสาขาเคมีประยุกต์และนิติวิทยาศาสตร์ รวมถึงเธอได้ศึกษาต่อในระดับปริญญาเอกด้านวิทยาศาสตร์
ใน ค.ศ. 2005 เธอได้มีส่วนร่วมในการพัฒนาหลักสูตรนิติวิทยาศาสตร์ที่สถาบันเทคโนโลยีแห่งมหาวิทยาลัยออนแทรีโอ กระทั่งใน ค.ศ. 2011 เธอได้ออกไปรับตำแหน่งงานที่ประเทศออสเตรเลีย โดยเธอได้เป็นศาสตราจารย์ที่มหาวิทยาลัยซิดนีย์
จนถึง ค.ศ. 2018 เธอได้มีส่วนร่วมในการสร้างสถานที่เพื่อการวิจัยทดลองซากของออสเตรเลีย (ฟาร์มศพแห่งแรกของประเทศออสเตรเลีย) ซึ่งเธอได้มีส่วนเกี่ยวข้องกับการวิจัยซากศพที่เน่าเปื่อย ฟาร์มศพเป็นสถานที่การวิจัยที่สามารถศึกษาการเน่าเปื่อยได้ในหลากหลายรูปแบบ ซึ่งฟาร์มแห่งแรกได้รับการทำให้เกิดขึ้นโดยวิลเลียม เอ็ม. เบส ใน ค.ศ. 1971 ที่มหาวิทยาลัยเทนเนสซีเพื่อศึกษาการสลายตัวของศพมนุษย์ตั้งแต่เสียชีวิตจนถึงเวลาที่สลายตัว
ใน ค.ศ. 2018 เธอได้รับตำแหน่งประธานการวิจัยของแคนาดา 150 ในสาขามรณวิทยา โครงการวิจัยเจ็ดปีของเธอจะมีเงิน 350,000 ดอลลาร์ต่อปี และมหาวิทยาลัยจะจ่าย (350,000 ดอลลาร์) ให้แก่ฟาร์มศพแห่งแรกของประเทศแคนาดา ส่วนสถานที่คล้ายกันที่ใกล้ที่สุดคือแห่งหนึ่งที่มหาวิทยาลัยนอร์เทิร์นมิชิแกน แต่ฟอบส์ตั้งเป้าไปที่พื้นที่ป่าโดยเฉพาะ "ฟาร์มศพ" แห่งใหม่อยู่ที่เบกองกูร์ และชื่อที่ถูกต้องคือ "สถานรับรองสำหรับการวิจัยทางมรณวิทยา"
ทั้งนี้ ฟอบส์เป็นสมาชิกของราชสมาคมแห่งรัฐนิวเซาท์เวลส์
การเลือกตั้งภาคบังคับ

การเลือกตั้งภาคบังคับ  เป็นข้อบังคับตามรัฐธรรมนูญในบางประเทศ ซึ่งพลเมืองนั้นมี"หน้าที่"ใช้สิทธิเลือกตั้ง โดยจะมีผลกระทบบางประการหากพลเมืองไม่ไปเลือกตั้งตามหน้าที่โดยปราศจากเหตุผลที่เหมาะสม ตามข้อมูลจากเดอะเวิลด์แฟกต์บุ๊ก ณ เดือนธันวาคม ค.ศ. 2017 มี 21 ประเทศในโลก (รวมถึง 10 ประเทศในกลุ่มละตินอเมริกา) ใช้ระบบการเลือกตั้งภาคบังคับ โดยหลายประเทศนั้นไม่ได้บังคับใช้อย่างจริงจัง
การบังคับใช้.
ประเทศไทย.
หากไม่ไปใช้สิทธิเลือกตั้ง และไม่ได้แจ้งเหตุอันอาจไม่ไปใช้สิทธิเลือกตั้ง หรือแจ้งเหตุ แล้วแต่เหตุนั้นไม่สมควร กฎหมายกำหนดให้เสียสิทธิบางประการดังต่อไปนี้
การจำกัดสิทธิทั้ง 5 ข้อ กำหนดเวลาครั้งละ 2 ปีนับแต่วันเลือกตั้งครั้งที่ผู้มีสิทธิเลือกตั้งไม่ไปใช้สิทธิเลือกตั้ง และหากในการเลือกตั้งครั้งต่อไปไม่ไปใช้สิทธิเลือกตั้งอีก ให้เริ่มนับเวลาการจำกัดสิทธิ 2 ปีใหม่จากวันที่ไม่ได้ไปใช้สิทธิครั้งล่าสุด
การเลือกตั้งระบบสัดส่วนแบบบัญชีรายชื่อเปิด

การเลือกตั้งระบบสัดส่วนแบบบัญชีรายชื่อเปิด  หรือ "แบบเปิด" เป็นการเลือกตั้งประเภทหนึ่งของระบบสัดส่วนแบบบัญชีรายชื่อ โดยผู้มีสิทธิเลือกตั้งมีส่วนในการเลือกผู้สมัครที่ชอบจากรายชื่อของพรรคการเมืองในพรรคการเมืองที่ต้องการเลือกได้ โดยระบบที่ตรงข้ามกันเรียกว่า ระบบปิด ซึ่งสมาชิก ผู้บริหาร หรือที่ปรึกษาพรรคการเมืองจะเป็นผู้กำหนดลำดับในบัญชีรายชื่อโดยที่ผู้ใช้สิทธิเลือกตั้งไม่สามารถเลือกบุคคลตามประสงค์ได้นอกเหนือจากลำดับที่จัดไว้แล้ว 
นอกจากนี้ ระบบเปิดนี้ยังทำให้ผู้มีสิทธิสามารถเลือกบุคคลได้มากกว่าพรรคการเมือง โดยในแต่ระบบนั้นให้สิทธิของผู้มีสิทธิเลือกตั้งมากน้อยต่างกันในการเลือกผู้แทน โดยตัวเลือกที่ผู้มีสิทธิเลือกนั้นเรียกว่า "ผู้สมัครที่ชอบ" (preference vote) ซึ่งโดยมากการเลือกตั้งลักษณะนี้จะอนุญาตให้ผู้มีสิทธิเลือกผู้สมัครได้มากกว่าหนึ่งคนในระบบเปิด
ประเทศที่ใช้ระบบสัดส่วนแบบบัญชีรายเปิด.
แอฟริกา.
<templatestyles src="Div col/styles.css"/>
อเมริกา.
<templatestyles src="Div col/styles.css"/>
เอเชีย-แปซิฟิก.
<templatestyles src="Div col/styles.css"/>
ยุโรป.
<templatestyles src="Div col/styles.css"/>
บันทึกเพิ่มเติม.
CEPPS
<templatestyles src="Reflist/styles.css" />
ศิลปะธนบุรี

ศิลปะธนบุรี หรือ ศิลปะกรุงธนบุรี หมายถึง ศิลปะในสมัยสมเด็จพระเจ้ากรุงธนบุรี (6 พฤศจิกายน พ.ศ. 2310 – 6 เมษายน พ.ศ. 2325) ซึ่งมีไม่ค่อยมากนัก เพราะทรงเป็นพระมหากษัตริย์พระองค์เดียวในสมัยกรุงธนบุรี และบ้านเมืองอยู่ในภาวะสงคราม ถึงกระนั้นก็พอมีงานศิลปะออกมาบ้าง ส่วนผลงานด้านสถาปัตยกรรมในสมัยธนบุรี ไม่มีผลงานดีเด่นที่พอจะอ้างถึงได้มากนัก
สถาปัตยกรรม.
สถาปัตยกรรมในสมัยกรุงธนบุรีนั้น สมเด็จพระเจ้าตากสินรับสั่งให้มีการก่อสร้างจำนวนไม่น้อย เพราะต้องฟื้นฟูบ้านเมืองในช่วงสงครามให้กลับมาโดยเร็ว และเพื่อเป็นการเสริมสร้างบารมีและเป็นหน้าประวัติศาสตร์ด้านสถาปัตยกรรมในยุคสมัยของพระองค์ จึงมีการก่อสร้างสถาปัตยกรรมเป็นจำนวนมาก เช่น กำแพงพระนคร ป้อมปราการ พระราชวัง พระอารามต่าง ๆ สถาปัตยกรรมส่วนมากที่กล่าวมาล้วนสืบทอดมาจากสมัยกรุงศรีอยุธยาทั้งสิ้น เพราะเป็นช่วงเวลาที่คาบเกี่ยวกัน ส่วนต่าง ๆ เช่น ฐานอาคารและรูปทรงอาคารจะไม่แตกต่างจากกรุงศรีอยุธยามากนัก
สถาปัตยกรรมสมัยกรุงธนบุรีมักจะมีการบูรณะซ่อมแซมบูรณะ ไม่ว่าจะเป็นในยุคสมัยของสมเด็จพระเจ้ากรุงธนบุรีเอง หรือยุคสมัยต่อ ๆ มา ทำให้ไม่ค่อยเหลือเค้าโครงเดิม แต่ก็ยังมีสถาปัตยกรรมบางแห่งที่บูรณะแล้วยังปรากฏเค้าโครงเดิม เช่น ป้อมวิชัยประสิทธิ์ กำแพงพระราชวังเดิม พระตำหนักท้องพระโรงและพระตำหนักเก๋งคู่ในท้องพระโรงเดิม สร้างขึ้นในราวปี พ.ศ. 2310 ท้องพระโรงเป็นสถาปัตยกรรมแบบอยุธยาแต่ไม่มียอดปราสาท เดิมเป็นอาคารไม้ แต่สันนิษฐานว่ามีการบูรณะให้เป็นอาคารปูนในสมัยที่พระบาทสมเด็จพระปิ่นเกล้าเจ้าอยู่หัวประทับอยู่ในพระราชวังเดิม ส่วนวัดวาอาราม ที่ยังมีเค้าโครงเดิม ได้แก่ พระอุโบสถและพระวิหารน้อย วัดอรุณราชวราราม พระอุโบสถและพระวิหารเดิมวัดราชคฤห์ พระอุโบสถเดิมวัดอินทาราม ตำหนักแดงวัดระฆังโฆสิตาราม และพระอุโบสถวัดหงส์รัตนาราม
แผนผังการสร้างพระราชวังและวัดยังคงมีการรักษาขนบแบบกรุงศรีตอนปลาย มีอาคารขนาดไม่ใหญ่มาก สัดส่วนอาคารแคบยาว หน้าจั่วมีแบบมุขลดและแบบพรมพักตร์ หน้าบันทำเป็น 2 ชั้น ชั้นบนมีลวดลาย ชั้นล่างของหน้าบันมักฉาบเรียบและนิยมเจาะร่องหน้าต่าง 2 ช่อง ซึ่งได้แบบจากสมัยกรุงศรีอยุธยา
ประติมากรรม.
มีการพบพระพุทธรูปสมัยกรุงธนบุรีอย่างน้อย 2 องค์ ในด้านรูปแบบยังไม่ปรากฏเอกลักษณ์ชัดเจน แต่เริ่มมีการสร้างพระพุทธรูปแทนตน โดยเปรียบเทียบส่วนที่เหมือนจากพุทธลักษณะ ส่วนเทคนิคยังคงใช้การหล่อสัมฤทธิ์เช่นสมัยกรุงศรีอยุธยา
จิตรกรรม.
จิตรกรรมพระพุทธศาสนา มุ่งสอนประชาชนให้เข้าใจพระพุทธศาสนาจากเรื่องไตรภูมิ กล้าตีความโดยใช้สัญลักษณ์เพื่อถ่ายทอดเนื้อหา รูปแบบการใช้สี มีการใช้สีมากกว่าสมัยกรุงศรีอยุธยา มักใช้สีแดงเป็นหลัก บางครั้งยังพบการไล่น้ำหนักสี ลักษณะรูปแบบในงานถ่ายทอดอารมณ์ ความรู้สึกที่ดูเข้มแข็ง ชัดเจน จริงจัง แม้ว่าจะได้รับอิทธิพลจากกรุงศรีอยุธยาตอนปลายและอิทธิพลของต่างชาติแต่ความอ่อนช้อยของเส้นและรูปแบบปรากฏให้เห็น จิตรกรรมในสมัยกรุงธนบุรีที่หลงเหลือมายังปัจจุบัน คือ ตำราภาพไตรภูมิ (ฉบับหลวง) ซึ่งเก็บรักษาไว้ที่หอสมุดแห่งชาติ
ศิลปะประยุกต์และประณีตศิลป์.
เครื่องเบญจรงค์สมัยกรุงธนบุรียังคงมีลวดลายแบบเดิม เช่น กระหนก เทพพนม นรสิงห์ นิยมชามทรงบัว การเคลือบภายในนิยมเคลือบขาวแทนสีเขียว ส่วนการผูกลายนั้นเป็นแบบเดียวกับกรุงศรีอยุธยา แต่ไม่สะบัดพลิ้วเท่ากับของเดิม รูปแบบลวดลายเริ่มมีการประดิษฐ์ให้ห่างจากความจริง นิยมลวดลายเครือเถากระหนกแทรกและนิยมการเขียนลายแบบลดรูป ถือได้ว่าครั้งกรุงธนบุรี กรมช่างสิบหมู่มีความเจริญรุ่งเรือง งานประณีตศิลป์ชิ้นสำคัญสมัยนี้ ได้แก่ ตู้พระไตรปิฎกลายรดน้ำ 4 ตู้ ในหอวชิรญาณ ซึ่งได้มาจากวัดราชบูรณะ วัดจันทาราม และวัดระฆังโฆสิตาราม
Archidesmida

Archidesmida เป็นอันดับของกิ้งกือที่สูญพันธุ์ไปแล้ว ค้นพบจากฟอสซิลยุคดีโวเนียนในยุโรปและอเมริกาเหนือ กิ้งกือในอันดับนี้ (archidesmidan) มีสันด้านข้าง (paranota) ที่แผ่กว้างและแบน ออกมาจากปล้องลำตัว มีขาคู่หนึ่งที่ปล้องลำตัวที่ 8 ที่เปลี่ยนแปลงไปจนต่างจากขาคู่อื่น โดยอาจมีส่วนเกี่ยวข้องกับการจับคู่ผสมพันธุ์ในลักษณะที่ใกล้เคียงกับโกโนพอด (gonopod) ที่ใช้ฉีดสเปิร์มเข้าไปในตัวเมีย ของกิ้งกือในปัจจุบัน แต่ขาคู่ดังกล่าวเชื่อว่าใช้สำหรับยึดจับกับคู่ในขณะผสมพันธุ์
วัดศรีรองเมือง

วัดศรีรองเมือง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลสบตุ๋ย อำเภอเมืองลำปาง จังหวัดลำปาง
วัดศรีรองเมืองสร้างโดยพ่อเฒ่าจองตะก่าอินต๊ะ คหบดีชาวไทใหญ่ ที่เข้ามาทำไม้ในเมืองลำปาง ของบริษัท บอมเมย์เบอร์ม่า สร้างวัดขึ้นเมื่อ พ.ศ. 2447 ตรงกับรัชสมัยของพระบาทสมเด็จพระจุลจอมเกล้าเจ้าอยู่หัว เหตุที่มีอาชีพตัดไม้ โค่นต้นไม้ในป่า จึงได้สร้างวัดศรีรองเมืองนี้ได้เพื่อเป็นที่พึ่งทางจิตใจ ขอขมาต่อธรรมชาติ โดยใช้ช่างฝีมือชาวพม่าในการบูรณะจากวัดเดิมที่มีอยู่ก่อน ชื่อวัดศรีรองเมืองสะกดเพี้ยนมาจากชื่อเดิมที่เรียก วัดศรีสองเมือง ซึ่งสร้างขึ้นบนพื้นที่ของสำนักสงฆ์อันมีชื่อตามนามสกุลของผู้บริจาคที่ดิน สำนักสงฆ์ศรีสองเมือง สร้างเมื่อ พ.ศ. 2434 วัดนี้เดิมชื่อ วัดท่าคราวน้อยพม่า ต่อมาใน พ.ศ. 2524 กรมศิลปากรได้ประกาศขึ้นทะเบียนและกำหนดขอบเขตวิหารของวัดศรีรองเมืองไว้ในราชกิจจานุเบกษาเล่มที่ 98 ตอนที่ 177 ลงวันที่ 27 ตุลาคม 2524
วิหารมีลักษณะแบบวิหารไทใหญ่ในภาคเหนือซึ่งมีลวดลายสลักปิดทองและเครื่องไม้ประดับที่สวยงาม วิหารเป็นอาคาร 2 ชั้นมีหลังคาซ้อนกันแบบพม่า ชั้นล่างก่ออิฐถือปูน ส่วนชั้นบนทำด้วยไม้ ภายในวิหารประดิษฐานพระประธานที่ทำจากไม้ขนาดใหญ่อยู่ตรงกลางของเรือนยอด บนวิหารที่เป็นเรือนไม้นั้นมีเสากลมใหญ่เรียงรายกันหลายต้น แต่ละต้นประดับประดาด้วยลวดลายจำหลักไม้และกระจกสีแวววับสวยสดงดงาม "พระพุทธรูปบัวเข็ม" เป็นพระประธานของวิหาร แกะสลักจากไม้ศิลปะพม่า มีเรื่องเล่าเกี่ยวกับพระพุทธรูปองค์นี้ว่า สมัยก่อนมีไม้สักท่อนขนาดมหึมาไหลมาตามแม่น้ำวังแล้วมาติดอยู่ที่ท่าน้ำหลังวัดศรีรองเมือง ชาวบ้านจึงได้ช่วยกันนำท่อนไม้สักมาเก็บรักษาไว้ที่วัดและกราบไหว้กัน จนวันหนึ่งมีฝนตกฟ้าร้องลมพัดแรงมากปรากฏว่าเทียนที่จุดไว้บนท่อนไม้ไม่ยอมดับ ศรัทธาชาวบ้านพร้อมด้วยพ่อเฒ่าจองตะก่าอินต๊ะจึงได้ให้ช่างมาแกะสลักเป็นพระพุทธรูปแบบพม่าแล้วจึงนำมาประดิษฐานไว้ที่วิหารวัด
วัดยังมีสิ่งก่อสร้างที่สวยงามอีกมากมาย เช่น เว็จกุฏีหรือส้วมพระที่มีลักษณะแปลกตาและงดงามตามศิลปะการก่อสร้างของไทยใหญ่เว็จกุฏีนี้ตั้งอยู่ห่างจากแนวโบราณสถานเดิม (วิหาร) ประมาณ 15 เมตร โดยตั้งอยู่ชิดกำแพงวัดทางด้านทิศตะวันตก ใน พ.ศ.2544 ได้มีหนังสือขอให้ดำเนินการขึ้นทะเบียนเว็จกุฏีแห่งนี้เพิ่มเติม
สิทธิชัย กิตติธเนศวร

สิทธิชัย กิตติธเนศวร เป็นนักการเมืองชาวไทย ได้รับเลือกตั้งเป็นสมาชิกสภาผู้แทนราษฎรจังหวัดนครนายก 3 สมัย ระหว่างปี 2539 ถึงปี 2549 และเป็นพี่ชายของ วุฒิชัย กิตติธเนศวร สส.นครนายก, ผศ.ดร.วุฒิพงศ์ กิตติธเนศวร อดีตนายกสมาคมผู้ปกครองและครูโรงเรียนสาธิตจุฬาลงกรณ์มหาวิทยาลัย และ อดีตรองประธานคณะกรรมการมูลนิธิหอศิลปวัฒนธรรมแห่งกรุงเทพมหานคร และ โชคชัย กิตติธเนศวร สมาชิกวุฒิสภาไทย ชุดที่ 13
ประวัติ.
สิทธิชัย กิตติธเนศวร หรือ เสี่ยแหมะ เกิดวันที่ 12 เมษายน พ.ศ. 2495 เป็นบุตรของนายกิมไฮ้ กับนางซิวคี้ แซ่โง้ว จบการศึกษานิติศาสตรบัณฑิต จากมหาวิทยาลัยรามคำแหง และ ศิลปศาสตรบัณฑิต จาก สถาบันราชภัฏเพชรบุรีวิทยาลงกรณ์ เขามีบุตร 2 คนคือ นายเกรียงไกร กิตติธเนศวร สมาชิกสภาผู้แทนราษฎรไทย ชุดที่ 26 สมาชิกสภาผู้แทนราษฎรจังหวัดนครนายก และ น.ส.กนกวรรณ กิตติธเนศวร
การทำงาน.
สิทธิชัย กิตติธเนศวร ลงสมัครรับเลือกตั้งสมาชิกสภาผู้แทนราษฎรจังหวัดนครนายกครั้งแรก ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 สังกัดพรรคชาติไทย พร้อมกับ เดช บุญ-หลง ทว่าไม่ได้รับเลือกตั้ง ต่อมาได้รับเลือกตั้งเป็น สส.สมัยแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 ในตอนแรก สิทธิชัยไม่ได้รับเลือกตั้ง โดยแพ้ให้กับ วัฒนชัย อิสระเสนารักษ์ ผู้สมัครจากพรรคประชาธิปัตย์ ทว่า คณะกรรมการการเลือกตั้งได้มีมติให้เลือกตั้งใหม่ในบางเขตในจังหวัดนครนายก ทำให้สิทธิชัยได้รับเลือกตั้งเป็น สส.สมัยที่ 2 พร้อมกับน้องชาย คือ วุฒิชัย กิตติธเนศวร ซึ่งต่างได้รับเลือกตั้งด้วยเหตุผลข้างต้น
ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 เขาและวุฒิชัยย้ายมาสังกัดพรรคไทยรักไทย และลงสมัครรับเลือกตั้งอีกครั้ง ได้รับเลือกตั้งเป็น สส.อีกสมัย กระทั่งในปี 2550 เขาถูกเพิกถอนสิทธิทางการเมืองเป็นเวลา 5 ปี ตามคำวินิจฉัยในคดียุบพรรคการเมือง เมื่อวันที่ 30 พฤษภาคม พ.ศ. 2550 ของคณะตุลาการรัฐธรรมนูญ หรือถูกเรียกในกลุ่มว่า "สมาชิกบ้านเลขที่ 111" 
สิทธิชัยกลับเข้าสู่การเมืองอีกครั้งโดยเข้ารับตำแหน่งเป็นผู้ช่วยรัฐมนตรีประจำกระทรวงมหาดไทย ในรัฐบาลนางสาวยิ่งลักษณ์ ชินวัตร ต่อมาลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ สังกัดพรรคเพื่อไทย โดยหลีกทางให้น้องชายลงสมัคร สส.แบบเขตเลือกตั้งซึ่งจังหวัดนครนายกเหลือเพียงเขตเดียว ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แต่ไม่ได้รับเลือกตั้ง เนื่องจากพรรคเพื่อไทยมีจำนวน สส.พึงมีน้อยกว่าจำนวน ส.ส.ในสภาผู้แทนราษฎร 
ต่อมาในปี พ.ศ. 2563 เขาลงสมัครรับเลือกตั้งนายกองค์การบริหารส่วนจังหวัดนครนายกในการเลือกตั้งนายกองค์การบริหารส่วนจังหวัดในประเทศไทย พ.ศ. 2563 แต่ไม่ได้รับเลือกตั้ง
การเลือกตั้งระบบสัดส่วนแบบบัญชีรายชื่อปิด

การเลือกตั้งระบบสัดส่วนแบบบัญชีรายชื่อปิด  หรือ "แบบปิด" เป็นการเลือกตั้งประเภทหนึ่งของระบบสัดส่วนแบบบัญชีรายชื่อ ซึ่งผู้มีสิทธิเลือกตั้งเลือกเพียงพรรคการเมืองที่ต้องการ โดยไม่สามารถเลือกหรือเปลี่ยนแปลงลำดับรายชื่อในบัญชีรายชื่อของพรรคได้ ซึ่งตรงกันข้ามกับแบบเปิด (open-list)
ในแบบปิดนี้ แต่ละพรรคการเมืองมีอำนาจเต็มในการตัดสินใจในอันดับผู้สมัครในบัญชีรายชื่อพรรค ดังนั้นผู้สมัครในอันดับต้นของบัญชีรายชื่อมักจะได้รับเลือกก่อน ในขณะที่ผู้สมัครที่อยู่ในลำดับหลังหรือท้ายแทบจะไม่มีโอกาสได้รับเลือกเลย โดยคะแนนเสียงทั้งหมดที่เลือกพรรคจะนำมาเฉลี่ยกับคะแนนเสียงทั้งหมดแล้วคำนวนเป็นจำนวนที่นั่ง โดยผู้สมัครลำดับที่จะได้รับเลือกจะขึ้นอยู่กับจำนวนที่นั่งที่ได้รับ
ประเทศที่ใช้ระบบสัดส่วนแบบบัญชีรายชื่อปิด.
<templatestyles src="Div col/styles.css"/>
ณวีณัฐ นรทรัพย์ปรีชา

ณวีณัฐ นรทรัพย์ปรีชา หรือชื่อเดิม พัฒนิดา พุ่มชูแสง ชื่อเล่น มายด์ เป็นนักแสดงและนางแบบหญิงชาวไทย สังกัดช่อง 7 เอชดี และเป็นเจ้าของตำแหน่งมิสทีนไทยแลนด์ 2014 ประจำปี 2557 มีผลงานที่เป็นที่รู้จักและมีชื่อเสียง คือ "กำนันหญิง , บ้านไร่สายสมร , กองป่วนก๊วนเหลือเชื่อ , ธิดาวานร" เป็นต้น
ประวัติ.
ณวีณัฐ เกิดเมื่อวันที่ 28 พฤษภาคม 2539 ที่จังหวัดนครปฐม จบการศึกษาระดับปริญญาตรี คณะบริหารธุรกิจ มหาวิทยาลัยเทคโนโลยีราชมงคลรัตนโกสินทร์ วิทยาเขตศาลายา เธอมีความสามารถพิเศษ คือ เล่นแบดมินตัน และทำอาหารไทย
การทำงาน.
ณวีณัฐ เริ่มต้นเข้าสู่วงการบันเทิงจากการเข้าประกวด Missteen Thailand 2014 แล้วได้รับรางวัลชนะเลิศ หลังจากนั้นจึงได้เซ็นสัญญาเข้าเป็นนักแสดงในสังกัดทางช่อง 7 HD เธอได้เริ่มแสดงละครเรื่องแรก คือ "กำนันหญิง" ในบทบาท "โสมโสภา" และต่อมาก็มีผลงานละครออกมาเรื่อยๆ เช่น บ้านไร่สายสมร , กองป่วนก๊วนเหลือเชื่อ , ธิดาวานร เป็นต้น
ผลงาน.
ละครสั้น.
ฟ้ามีตา ตอน ทุกข์จนตาย (ออกกาศเมื่อวันเสาร์ที่ 5 มีนาคม 2565) 
ฟ้ามีตา ตอน เรื่องขำๆที่ไม่ขำ (ออกอากาศเมื่อวันเสาร์ที่ 25 มิถุนายน พ.ศ. 2565) 
ฟ้ามีตา ตอน คนมีกับคนไม่มี (ออกอากาศเมื่อวันเสาร์ที่ 26 พฤศจิกายน 2565) 
ฟ้ามีตา ตอน อย่าเอาเเต่ด่ากัน (ออกอากาศเมื่อวันเสาร์ที่ 21 มกราคม 2566) 
ฟ้ามีตา ตอน ของขลัง...ของเขลา (ออกอากาศเมื่อวันเสาร์ที่ 1 เมษายน 2566)
ฟ้ามีตา ตอน คนไม่มีอะไรดี (ออกอากาศเมื่อวันเสาร์ที่ 1 กรกฎาคม 2566)
โซน 7 เขตพิศวง ตอน สันดานอันตราย (ออกอากาศเมื่อวันอาทิตย์ที่ 6 ตุลาคม 2567)
เพลงประกอบละคร.
ละครหมอลำซัมเมอร์ ชื่อเพลง "รัก 24 ชั่วโมง" (ต้นฉบับ สุนทรี ใหม่ละออ)
เครื่องสังคโลก

เครื่องสังคโลก หมายถึง เครื่องปั้นดินเผาที่ผลิตขึ้นในรูปแบบของภาชนะ เครื่องประกอบสถาปัตยกรรม ตุ๊กตา เช่น ถ้วย ชาม จาน ไหดิน โอ่งน้ำ ขวดดิน กระปุก ป้านน้ำชา ช้อน ตลอดจนตุ๊กตารูปคน รูปสัตว์ เช่น ช้าง รูปยักษ์ รูปเทวดา พระพุทธรูป กระเบื้องมุงหลังคา สิงห์สังคโลก ลูกมะหวด ท่อน้ำ ตุ๊กตาเสียกบาล ตัวหมากรุก ช่อฟ้า บราลี ฯลฯ มีทั้งชนิดเคลือบน้ำยาและไม่เคลือบน้ำยา
ประวัติ.
เครื่องสังคโลกมีการผลิตมาตั้งแต่สมัยสุโขทัยไปจนถึงสมัยกรุงศรีอยุธยาตอนกลาง โดยมีการพัฒนาทั้งรูปแบบและวิธีการผลิตจนสามารถส่งเป็นสินค้าส่งออกที่สำคัญในช่วงระหว่างพุทธศตวรรษที่ 20–22 การผลิตเครื่องสังคโลกลดลงตั้งแต่พุทธศตวรรษที่ 23 เหตุผลสำคัญประการหนึ่งที่ทำให้ตลาดการค้าสังคโลกเปลี่ยนแปลงคือ การที่จีนหวนกลับมาผลิตเครื่องลายครามน้ำเงิน-ขาว ซึ่งกลายเป็นที่นิยม และการค้าสมัยกรุงศรีอยุธยาเปลี่ยนแปลงไปตามข้อเรียกร้องของชาวตะวันตกที่มีบทบาททางการเมืองในภูมิภาคนี้ เมื่อสุโขทัยอยู่ภายใต้อยุธยา ฝีมือการทำเครื่องปั้นดินเผาก็เสื่อมลงเป็นแค่การปั้นดินหยาบ ๆ เท่านั้น
แหล่งผลิต.
เครื่องสังคโลกผลิตขึ้นจากเตาในอำเภอเมืองสุโขทัยและอำเภอศรีสัชนาลัย เฉพาะภาชนะขนาดใหญ่ เช่น ไห ได้พบว่า มีแหล่งเตาเผาร่วมสมัยกันอยู่อีก 2 แหล่ง คือ ที่บ้านชีปะขาวหาย อำเภอเมืองพิษณุโลก จังหวัดพิษณุโลก กับที่เตาใกล้วัดพระปรางค์ ตำบลเชิงกลัด อำเภอบางระจัน จังหวัดสิงห์บุรี
ชื่อ.
คำว่า "สังคโลก" สันนิษฐานว่าคำว่า "สัง" น่าจะเพี้ยนเสียงมาจากคำว่า "ซ้อง" อันเป็นนามราชวงศ์ซึ่งปกครองประเทศจีนระหว่าง พ.ศ. 1503–1819 เหตุด้วยเครื่องเคลือบสีเทาชนิดเดียวกับสังคโลกนั้นเกิดขึ้นในเมืองจีนสมัยของราชวงศ์ซ้องมาก่อน ส่วนคำว่า "โลก" มาจาก คำว่า "โกลก" แปลว่า เตา เมื่อรวมกับคำว่า ซ้อง แล้ว อาจแปลความได้ว่า "เตาแผ่นดินซ้อง" อีกสมมติฐานหนึ่งเชื่อว่า เพี้ยนเสียงมาจาก คำว่า "สวรรคโลก" เป็นชื่อเรียกของเมืองศรีสัชนาลัย โดยให้เหตุผลประกอบว่าคงเป็นสินค้าส่งออกที่แพร่หลายที่เครื่องถ้วยดังกล่าวผลิตจากเมืองศรีสัชนาลัยหรือเมืองสวรรคโลก
ประเภท.
ลักษณะเนื้อดินและลวดลาย เนื้อดินเป็นประเภทเนื้อแกร่ง ซึ่งใช้อุณหภูมิในการเผาสูงประมาณ 1150-1280 องศาเซลเชียส ลวดลายที่ปรากฏในถ้วยชามสังคโลกที่พบมากในจาน ชาม คือ รูปปลา กงจักร ดอกไม้ โดยเฉพาะรูปปลานั้นสันนิษฐานว่าเป็นปลากา
ส่วนเทคนิคการตกแต่งทั้งการเคลือบและลวดลายมีดังนี้
เครื่องเบญจรงค์

เครื่องเบญจรงค์ คือ เครื่องปั้นเคลือบที่เขียนลายโดยวิธีลงยา โดยส่วนที่เรียกว่า "เบญจรงค์" เป็นการเขียนลวดลายลงบนงานที่ผลิตด้วยสี 5 สี โดยทั่วไปเป็นสีดำ สีขาว สีเหลือง สีแดง และสีเขียว (หรือสีคราม)
ประวัติ.
เมื่อสยามได้เริ่มติดต่อเจริญสัมพันธไมตรีกับต่างประเทศในยุคกรุงศรีอยุธยาตอนปลาย ได้รับอิทธิพลในการนำเข้าเครื่องใช้ไม้สอยจากหลากหลายประเทศรวมถึงประเทศจีน ในขณะนั้นสมัยราชวงศ์บ้านพลูหลวงได้มีการสั่งทำเครื่องเบญจรงค์จากจีนมีลักษณะคล้ายกับเครื่องถ้วยเขียนสี วัสดุทำจากเนื้อดินสีขาว น้ำเคลื่อบชั้นดีมันวาวเรียบ ลวดลาย สีสันสดสวย รูปทรงและลวดลายผสมผสานศิลปวัฒนธรรมไทยจีน เป็นที่นิยมอย่างมากในกลุ่มเจ้านายชั้นสูงในสมัยนั้น 
จนในสมัยสมเด็จพระนารายณ์มหาราช เครื่องเบญจรงค์ได้รับความนิยมมากขึ้น มีลวดลายที่เป็นเอกลักษณ์ ได้แก่ ลายเทพพนมนรสิงห์ ลายประจ่ายาม ลายก้านขด ลายวิชาเยนทร์ ลายเบญจมาศ เป็นต้น ภายในภาชนะนิยมเคลือบด้วยสีเขียวขุ่น เริ่มมีการเขียนลายสอดเส้นทองเกิดขึ้น หรือที่เรียกว่า "ลายน้ำทอง" จนในสมัยกรุงรัตนโกสินทร์ ราชสำนักยังนิยมสั่งผลิตและนำเข้าเครื่องถ้วยต่าง ๆ จากประเทศจีน ช่างหลวงจากสยามเดินทางไปกับเรือสำเภาเพื่อกำกับการวาดลายของช่างจีน ในสมัยพระบาทสมเด็จพระพุทธเลิศหล้านภาลัย เครื่องเบญจรงค์มีเอกลักษณ์โดดเด่นในด้านของลวดลาย ได้แก่ ลายครุฑยุดนาค ซึ่งเป็นพระราชลัญจรในพระบาทสมเด็จพระพุทธเลิศหล้านภาลัย ลายเทพพนม ลายราชสีห์ และเกิดการผูกลวดลายใหม่ ๆ เกิดขึ้นมาก อาทิ ลายนกไม้ ลายก้านต่อดอก ลายกุหลาบน้ำทอง เป็นต้น
นับแค่ในสมัยพระบาทสมเด็จพระจุลจอมเกล้าเจ้าอยู่หัว เครื่องเบญจรงค์ยังคงรูปแบบและลวดลายดังเช่นในอดีต เกิดโรงงานผลิตเครื่องเบญจรงค์ขึ้นมากมายในหลายพื้นที่ของประเทศไทย อาทิ สมุทรสงคราม สมุทรสาคร เพชรบุรี พระนครศรีอยุธยา ชัยนาท พิจิตร ชลบุรี ลำปาง เชียงใหม่ นครปฐม และกรุงเทพมหานคร ปัจจุบัน เครื่องเบญจรงค์ได้รับความนิยมอย่างแพร่หลาย มีการผลิตเพื่อส่งออกไปยังประเทศต่าง ๆ ทั้งยุโรป และเอเชีย
ลักษณะ.
เครื่องเบญจรงค์ในอดีต ใช้เพียงห้าสี ได้แก่ สีดำ สีขาว สีเหลือง สีแดง และสีเขียว (หรือสีคราม) แต่ในปัจจุบันได้มีการประยุกต์รูปแบบและสีสันให้มีมากกว่าห้าสีหลักนี้มากมาย สีที่ใช้ในอดีตเป็นสีที่เกิดจากการเผาแร่ผสมกับน้ำยาเคลือบ วาดลวดลายลงบนภาชนะก่อนนำไปเข้าเตาเผา จนได้เป็นเครื่องเบญจรงค์ที่สดสวยมันวาว
ลายที่นิยมเขียน ได้แก่ ลายเทพพนม ลายนรสิงห์ ลายก้านขด และลายกระหนก ลายเทพพนมนรสิงห์ ลายประจำยาม ลายบัวเจ็ดสี ลายเบญจมาศ ลายวิชาเยนทร์ ลายพุ่มข้าวบิณฑ์ เป็นต้น ลวดลายในช่วงที่ช่างจีนเขียนอาจดูแปลกตาไปเช่น ลายเทพพนมที่เทวดาแลดูอ้วนและพุงพลุ้ย ด้วยศิลปะปลายพู่กันของช่างจีน ส่วนเอกลักษณ์ของการใช้น้ำทองวาดลวดลายบนเครื่องกระเบื้องซึ่งที่เป็นที่นิยมในช่วงยุคต้นกรุงรัตนโกสินทร์ ซึ่งแสดงถึงความมั่งคั่ง รุ่งเรือง และความสงบของบ้านเมืองในยุคนั้น ลวดลายเครื่องเบญจรงค์ออกแบบโดยช่างหลวง มีสีขาวเป็นพื้นบ้าง สีเบญจรงค์บ้าง และเขียนลวดลายทับสีพื้นอีกชั้นหนึ่ง โดดเด่นด้วยลายน้ำทองซึ่งมีการเผาสีทองในประเทศไทย 
เครื่องเบญจรงค์เป็นเครื่องปั้นดินเผาประเภทเซรามิก (Ceramics) ใช้เนื้อดินประเภทพอร์ซเลน (Porcelain ware) มีเนื้อดินที่ใช้เรียกว่า "เครื่องขาว" ซึ่งเนื้อดินที่ใช้ทำในประเทศไทย มาจาก 3 แหล่ง ได้แก่ ดินระนอง ดินสุราษฎร์ ดินลำปาง ปัจจุบันสีที่ใช้เป็นสีเคมีสำเร็จรูป เรียกว่า "สีบนเคลือบ" (Over glaze)
ชินมหานิทาน

ชินมหานิทาน เป็นคัมภีร์ประเภทตำนานหรือประวัติ เป็นเรื่องราวของพระพุทธเจ้าตั้งแต่อดีตครั้งเสวยพระชาติเป็นพระโพธิสัตว์จนกระทั่งถึงเสด็จดับขันธปรินิพพานและแจกพระบรมสารีริกธาตุเป็นที่สุด คำว่าชินมหานิทานแยกได้ 3 คำ คำว่า "ชิน" อ่านว่า ชินะ เป็นพระนามของพระพุทธเจ้า คำว่า "มหา" แปลว่าใหญ่ พิสดาร คำว่า "นิทาน" แปลว่า เรื่องประวัติ รวมกันเป็น "ชินมหานิทาน" หมายถึง พุทธประวัติ คือ ประวัติของพระพุทธเจ้า
คัมภีร์นี้เดิมเป็นอักษรขอมภาษาบาลี มีทั้งร้อยแก้วและร้อยกรอง แต่ส่วนมากเป็นร้อยแก้ว จารลงในใบลานตั้งแต่สมัยรัชกาลที่ 1–3 มีอยู่ในหอสมุดแห่งชาติ 9 ฉบับ มีเนื้อเรื่องเหมือนกันทุกฉบับ ไม่ปรากฏนามผู้แต่ง สันนิษฐานว่าแต่งโดยปราชญ์ในสมัยกรุงศรีอยุธยา แต่งขึ้นในช่วงปลายพุทธศตวรรษที่ 20–ต้นพุทธศตวรรษที่ 21 สันนิษฐานว่าแต่งก่อน "ตำนานเมืองเชียงแสน" เนื่องจากเนื้อความใน "ชินมหานิทาน" ตอนที่กล่าวถึงการเสด็จออกจากครรภ์มารดาของพระโพธิสัตว์นั้น ผู้แต่งได้เปรียบพระองค์ประดุจดังบุรุษก้าวลงจากบันได และปรากฏเป็นเหมือนมีพระชนม์ 16 พรรษา การเปรียบดังบุรุษนี้ปรากฏใน "ตำนานเมืองเชียงแสน" ด้วย กรมศิลปากรได้พิมพ์เป็นอักษรไทยโดยแปลเป็นภาษาบาลีก่อน มีนายวิรัตน์ อุนนาทรวรางกูล ถ่ายทอดและมอบให้นักภาษาโบราณ 7 คน แปลเป็นภาษาไทย และได้มอบให้นายสุวัฒน์ โกพลรัตน์ เป็นผู้ตรวจสอบและค้นหาที่มาในภาคภาษามคธพิมพ์คู่กัน
"ชินมหานิทาน" มีทั้งหมด 85 ตอน แต่ละตอนมีเนื้อหาไม่ยาวมาก เรียงไปตามลำดับตั้งแต่ประสูติกระทั่งปรินิพพาน เชื่อว่าผู้แต่งได้ตรวจสอบเนื้อหาพุทธประวัติจากพระไตรปิฎก เพราะได้ตัดส่วนที่ต่างออกไปจากพระไตรปิฎก คือ ประวัติพระพุทธเจ้าอันไกลโพ้นอย่างที่ปรากฏอยู่ในสัมภารวิบากคงเหลือเพียงประวัติพระพุทธเจ้า 28 พระองค์อย่างที่ปรากฏในพระไตรปิฎก อีกทั้งยังเพิ่มขยาย อธิบาย เนื้อหาสาระธรรม ให้มากขึ้น
ตำบลแม่อาย

แม่อาย เป็นตำบลของอำเภอแม่อาย จังหวัดเชียงใหม่ ใน พ.ศ. 2563 ตำบลนี้มีประชากร 10,624 คน
เขตการปกครอง.
ตำบลนี้แบ่งออกเป็น 13 หมู่บ้าน ดังนี้
การปกครองส่วนท้องถิ่น.
พื้นที่ตำบลแม่อายอยู่ในความรับผิดชอบขององค์กรปกครองท้องถิ่น 2 แห่ง ได้แก่
อรรถพร พลบุตร

อรรถพร พลบุตร (เกิด 31 มกราคม พ.ศ. 2502) ชื่อเล่น เจี๊ยบ อดีตที่ปรึกษารัฐมนตรีช่วยว่าการกระทรวงสาธารณสุข (สาธิต ปิตุเตชะ) อดีตสมาชิกสภาผู้แทนราษฎรจังหวัดเพชรบุรี และอดีตสมาชิกสภาผู้แทนราษฎรแบบสัดส่วน สังกัดพรรคประชาธิปัตย์
ประวัติ.
อรรถพร เกิดเมื่อวันที่ 31 มกราคม พ.ศ. 2502 อาศัยอยู่ที่ตำบลบางแก้ว อำเภอบ้านแหลม จังหวัดเพชรบุรี สำเร็จการศึกษาระดับประถมศึกษา จากโรงเรียนสุวรรณรังสฤษดิ์วิทยาลัย จังหวัดเพชรบุรี ระดับมัธยมศึกษา จากโรงเรียนเบญจมเทพอุทิศ และระดับปริญญาตรี นิเทศศาสตรบัณฑิต สาขาวิชานิเทศศาสตร์ จากมหาวิทยาลัยสุโขทัยธรรมาธิราช
การทำงาน.
อรรถพร พลบุตร เคยทำงานเป็นบรรณาธิการข่าวภาคดึก สถานีโทรทัศน์กองทัพบกช่อง 5 และเป็นบรรณาธิการข่าวหนังสือพิมพ์ข่าวสด ต่อมาได้เข้าสู่วงการการเมืองโดยการเป็นผู้ช่วย ส.ส. ของ อลงกรณ์ พลบุตร และลงสมัครการเมืองท้องถิ่นในจังหวัดเพชรบุรี เป็นสมาชิกสภาเทศบาลเมืองเพชรบุรี และสมาชิกสภาองค์การบริหารส่วนจังหวัดเพชรบุรี
จากนั้นในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จึงได้ลงสมัครรับเลือกตั้งสมาชิกสภาผู้แทนราษฎรแบบสัดส่วน สังกัดพรรคประชาธิปัตย์ กลุ่มจังหวัดที่ 7 ลำดับที่ 4 ได้รับเลือกตั้งเป็น ส.ส.สมัยแรก จากนั้นในจึงหันมาลงสมัครแบเขตเลือกตั้งในจังหวัดเพชรบุรีในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 แทนนายอลงกรณ์ พลบุตร ที่ย้ายไปลงสมัคร ส.ส.แบบบัญชีรายชื่อ และได้รับเลือกตั้งเป็น ส.ส.จังหวัดเพชรบุรีครั้งแรก นับเป็น ส.ส.สมัยที่ 2 ของนายอรรถพร
ในปี 2562 เขาลงสมัครรับเลือกตั้งในจังหวัดเพชรบุรีในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคประชาธิปัตย์ แต่ไม่ได้รับเลือกตั้ง
บีสต์บัสเตอส์

บีสต์บัสเตอส์  เป็นเกมอาร์เคดแนวเกมยิงที่ไม่ต้องเดินที่เปิดตัวโดยบริษัทเอสเอ็นเคใน ค.ศ. 1989 และพอร์ตสู่ระบบคอมโมดอร์อามิกา รวมถึงอาตาริ เอสที ใน ค.ศ. 1990
รูปแบบการเล่น.
ในเกมดังกล่าว ผู้เล่นจะควบคุมหนึ่งในสามทหารอาสาที่ชื่อจอห์นนี จัสติซ, พอล แพทริออต และแซมมี สเตตลี ซึ่งต้องยิงหาทางออกจากเมืองที่ถูกบุกรุกโดยอันเดด เครื่องอาร์เคดดั้งเดิมอนุญาตให้มีผู้เล่นสูงสุดสามคนเล่นเกมพร้อมกัน ส่วนปืนถูกติดตั้งเข้ากับเครื่องและดูเหมือนปืนกล ผู้เล่นสามารถรับพาวเวอร์-อัป ได้หลายครั้งในแต่ละด่านเพื่อช่วยพวกเขาในการต่อสู้ เช่น จรวด, ระเบิดมือ, เกราะ, เฮลธ์แพ็ก และกระสุน
เกมดังกล่าวมีเจ็ดตอนให้ผู้เล่นยิงตลอดรอดฝั่ง ในระหว่างด่าน ผู้เล่นจะได้เห็นคัตซีนที่อธิบายเหตุการณ์การบุกรุกของซอมบีที่ครอบงำเมือง แต่ละด่านมีบอสย่อยและบอสสุดท้ายที่ต้องเอาชนะ ทั้งหมดนั้นมี 2 รูปแบบให้กำจัด เกมดังกล่าวขึ้นชื่อว่ามีบอสที่ไม่ธรรมดา เช่น ซอมบีพังก์ที่กลายพันธุ์เป็นสุนัข หรือรถจี๊ปที่เริ่มมีชีวิตขึ้นมา รวมถึงมีด่านหนึ่งจบลงด้วยกองทหารอาสาที่ต้องช่วยเหลือเจ้าหน้าที่ซีไอเอหญิงจากบอสของด่านนั้น
การตอบรับ.
ในประเทศญี่ปุ่น "เกมแมชชีน"ได้ระบุในฉบับวันที่ 15 มกราคม ค.ศ. 1990 ของพวกเขาว่า"บีสต์บัสเตอส์"เป็นหน่วยอาร์เคดแบบตั้งตรงที่ประสบความสำเร็จมากที่สุดแห่งปี
เกมดังกล่าวมีการเปรียบเทียบกับ"โอเปอเรชันธันเดอร์โบลต์", "ไลน์ออฟไฟเออร์" และ"เมคาไนด์แอตแทก"ของเอสเอ็นเคเอง ส่วนนิตยสาร"เอซีอี"ได้ตอบรับในเชิงบวกต่อธีมและเรื่องราวสยองขวัญของเกม โดยกล่าวถึงเกมนี้ว่าเป็น"โอเปอเรชันวูล์ฟ"พบ"สแพลตเทอร์เฮาส์"
ตามที่พอล เธอโร เผย ไมเคิล แจ็กสัน ได้เป็นเจ้าของเครื่องอาร์เคด"บีสต์บัสเตอส์" และมักจะนำเครื่องไปกับเขาด้วยการเดินทางโดยเครื่องบินคาร์โก
ภาคแยกและภาคต่อ.
ภาคต่อที่มีชื่อว่า" ได้รับการเปิดตัวใน ค.ศ. 1999 สำหรับระบบไฮเปอร์นีโอจีโอ 64
ส่วนเกมภาคแยกในระบบมือถือมีชื่อว่า" เปิดตัวใน ค.ศ. 1999 สำหรับนีโอจีโอพอกเกตคัลเลอร์ในรูปแบบของเกมแอ็กชันเล่นตามบทบาท
และ"บีสต์บัสเตอส์ฟีเจอริงเคโอเอฟ"ได้รับการเปิดตัวเมื่อวันที่ 22 ธันวาคม ค.ศ. 2014 สำหรับระบบปฏิบัติการไอโอเอสและแอนดรอยด์ โดยสิ้นสุดการให้บริการในวันที่ 31 สิงหาคม ค.ศ. 2015
ดูเพิ่ม.
"เลเซอร์โกสต์"
บรรพต ต้นธีรวงศ์

นายแพทย์ บรรพต ต้นธีรวงศ์ (เกิด 13 กรกฎาคม พ.ศ. 2490) อดีตสมาชิกสภาผู้แทนราษฎรแบบสัดส่วน สังกัดพรรคประชาธิปัตย์ ผู้อำนวยการศูนย์สันติวิธีสาธารณสุข
ประวัติ.
บรรพต เกิดเมื่อวันที่ 13 กรกฎาคม พ.ศ. 2490 สำเร็จการศึกษาระดับประถมศึกษา จากโรงเรียนผักไห่สุทธาประมุข จังหวัดพระนครศรีอยุธยา ชั้นมัธยมศึกษาจากโรงเรียนเตรียมอุดมศึกษา ระดับปริญญาตรี แพทยศาสตร์บัณฑิต จุฬาลงกรณมหาวิทยาลัย และวิทยาศาสตร์บัณฑิต (วิทยาศาสตร์การแพทย์) จุฬาลงกรณมหาวิทยาลัย ระดับปริญญาโท MA.in Public Health, Johns Hopkins u., สหรัฐอเมริกา และสาธารณสุขศาสตรมหาบัณฑิต มหาวิทยาลัยมหิดล ปริญญาเอก PHD Buddhist Studies(Candidate) มหาวิทยาลัยมหาจุฬาลงกรณราชวิทยาลัย (Internationnal Program) ประกาศนียบัตรการบริหารภาครัฐและกฎหมายมหาชน (ปรม.รุ่น 1) สถาบันพระปกเกล้า
การทำงาน.
บรรพต ทำงานเป็นแพทย์จนได้รับแต่งตั้งเป็นนายแพทย์สาธารณสุขจังหวัดตรัง และเป็นรองเลขาธิการคณะกรรมการอาหารและยา กระทรวงสาธารณสุข จนได้ดำรงตำแหน่งสูงสุดคือ ที่ปรึกษาระดับ 10 กระทรวงสาธารณสุข
บรรพต เป็นอาจารย์สอนด้านการจัดการความขัดแย้ง และเป็นผู้อำนวยการหลักสูตรด้านการจัดการความขัดแย้ง มหาวิทยาลัยราชภัฏวไลยอลงกรณ์ ในพระบรมราชูปถัมภ์
ต่อมาได้เข้าร่วมงานการเมืองกับพรรคประชาธิปัตย์ โดยได้ลงสมัครรับเลือกตั้งสมาชิกสภาผู้แทนราษฎรแบบสัดส่วน สังกัดพรรคประชาธิปัตย์ กลุ่มจังหวัดที่ 7 ลำดับที่ 6 ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 แต่ไม่ได้รับเลือกตั้ง ต่อมาพลตรี มนูญกฤต รูปขจร ลาออก เขาจึงได้เลื่อนขึ้นมาเป็น สส.แทน ในเดือนพฤศจิกายน พ.ศ. 2551 ในขณะดำรงตำแหน่งเขาได้มีส่วนร่วมในการจัดตั้งกลุ่มไมตรีจิต รวมกับสมาชิกสภาผู้แทนราษฎรทุกพรรคการเมืองเพื่อแสวงหาแนวทางแก้ไขปัญหาความขัดแย้งที่เป็นวิกฤตทางการเมืองและสังคมไทย
ในปี 2554 เขาลงสมัครรับเลือกตั้ง สส.แบบบัญชีรายชื่อ ลำดับที่ 60 สังกัดพรรคประชาธิปัตย์ และในปี 2562 เขาลงสมัครรับเลือกตั้ง สส.แบบบัญชีรายชื่อ ลำดับที่ 59 สังกัดพรรคประชาธิปัตย์ แต่ไม่ได้รับเลือกตั้ง ทั้ง 2 ครั้ง
เกาะอะคิเลีย

เกาะอะคิเลีย  เป็นเกาะที่อยู่บริเวณชายฝั่งทางตะวันตกของเกาะกรีนแลนด์ ห่าวจากนุกไปทางใต้ราว 22 กม. (พิกัด:) เกาะอะคิเลียเป็นที่ตั้งของชุดหินตะกอนที่สันนิษฐานว่าเก่าแก่ที่สุดในโลก และอาจมีหลักฐานของสิ่งมีชีวิตเก่าแก่ที่สุด